qundao/data-zh-poetry huggingface dataset:
夜雨
作者：黎简
朝代：清
体裁：五言律诗

欲速看花眼，萌芽分寸心。入秋几夜雨，初景落长阴。颐病逾亲药，为农抵布金。日消明减带，风过暗惊襟。
夜雨
作者：黎简
朝代：清
体裁：五言律诗

病叶涌荆扉，清天映葛衣。江风掀雨断，山月掠云飞。啼粉倚窗竹，语虫邻妇机。白莲明侧侧，香雾暗菲菲。
夜雨
作者：黎简
朝代：清
体裁：七言律诗

风搅轻阴雨欲来，干沙鸣瓦走黄埃。云边廓廓馀光日，村角浮浮不定雷。吹笛昨宵犹月艇，沾衣和气忆春台。有田虽少成家祭，花入秋浆夜雨催。
夜雨平叔佛山送福节相
作者：黎简
朝代：清
体裁：古风

夜雨金声锵瘦竹，雁叫新风寒粟粟。湿萤避寒攒近人，照尔舟梦江南春。断肠柳恽吟白蘋，暮愁茫茫胡蝶云。津头鸣钲惨将曙，浅水凉烟此何处。近知减带与乡愁，腰腹仍大难伛偻。
夜雨悬河写怀录别呈东河老人
作者：黎简
朝代：清
体裁：古风

离思满虚堂，秋既望十九。谁挽天河水，万瓦海波走。檐溜凝灯色，烁烁火龙吼。众流直不断，簇作银竹薮。翻令夜深黑，光怪抢户牖。海天约真寒，独出安可受。万响不成喧，一静吾自有。人居三城底，云塞九霄厚。又疑移大壑，倒置傍南斗。东南海山地，一碧荡氛垢。吾知阶下石，朝来或成臼。吾师道体胖，火宅无雪藕。昌黎汗漫肤，滑叔柳生肘。庶几快一睡，栩栩漆园叟。梦中恐伤别，别意亦已久。蓬扶十年直，壳散一日剖。中夕秋凄凄，感此念朋友。何如此遥夜，论文共杯酒。简也三月来，不庭顷木偶。翛然方病苏，瞠乎已尘后。昨读夷吾传，生我者父母。知我者鲍子，无告坐疾首。功名过四十，明义痛自负。凌朝江水碧，秋色洒高柳。悲心接浩荡，佳气拂垄亩。仙舟白云帆，可待雨晴不。
夜饮桃李花下
作者：黎简
朝代：清
体裁：七言律诗

桃宜斜日李宜朝，桃李皆宜绛烛烧。夜色珑璁好无月，花光高下近通潮。今年多雨愁兼梦，二月三旬醉几宵。有酒看春拌眼缬，无风明日也魂销。
大夫冈怀石帆
作者：黎简
朝代：清
体裁：七言律诗

大夫冈头落日黄，海流东去作沧桑。我家一曲雁田滘，君近万山狮子洋。尘埃风浪移今古，离合身名有短长。对此伤心兼望远，雨养烟艇梦苍凉。
大寒节前二夜作
作者：黎简
朝代：清
体裁：七言律诗

屡决归期费几旬，小除夜接大寒晨。从糜别日资吟梦，秖有高歌厌鬼神。妻念客游操主礼，花先农事隔年春。还应小女增娇慧，时唱新歌也背人。
大排三十八韵
作者：黎简
朝代：清
体裁：古风

大排蛮俗翔，新客怪旧事。终岁心所忺，是处节亦异。且从邕州春，薄载猺妇例。草长二月望，山坐两行沸。其男老无须，厥称父不字。掩骭裁短服，裹腰竟长带。被好杂健少，宜笑奏丑媚。其妇秃花袖，厥首屼蜡髻。插发后象梳，飞鬓前雁翅。窄衣藷苓红，赪颊槟榔醉。其女过十五，是日从偶对。袙腹仅隐乳，垂髫长逾鼻。出门逢郎哥，迎面叫呖妹。唉唉女歌发，窈窈男讴会。风远声断续，野阔听茫昧。腾喧春云热，炙汗晴雨腻。遣句狎乃接，抒情捷为贵。称调凄以愉，考意冶而嬖。知诚和逾促，信好眸故背。词竭互自私，言交始通馈。朝暾墟填集，夕日山憔悴。同人各有偶，纳子遂把臂。黑黑松柏深，奔奔岩穴配。或敦新知乐，或从去年契。鳏雄避木叶，弃雌窜荒蔚。或矜自特众，方凿纳圆枘。及暮从母归，要使狂者愧。或矢死靡他，彼妇得我婿。薄怒遣汝还，甘为寡欢睡。或以媸见却，或以老致退。或为众所属，专匹令女畏。或为瓜已及，防彼伤我蒂。纷纷逐狐狸，靡靡笑郑卫。与君久处此，观风纪其地。所见恐约略，于闻半失坠。兹篇归故乡，用以咤吾辈。饫腹当青蔬，丰筵屏银脍。琐琐大排诗，詹詹小言罪。
大雨
作者：黎简
朝代：清
体裁：五言律诗

江村万树杪，浩浩捲黄河。炎海立凝雪，云峦吹作波。翕张劳万有，方寸约无多。稳睡花迷艇，微风响绿蓑。
大风城中还过大通寺夜读华严经作示诸君子
作者：黎简
朝代：清
体裁：七言律诗

风旗送客影飐航，摇动满城之夕阳。江天小亭僧独出，蕉竹旧棂吾小康。信手华严十住品，微疴居士四大床。万象劳劳几时静，我心孤月定中光。
头风
作者：黎简
朝代：清
体裁：古风

头风陵厉时，万物坐震动。床连身轩轾，壁立面汹涌。燄火眼空花，噫气耳垒空。语蚁瓮盎鸣，厥角颡頄肿。呻为豕入笠，伏作蚕欲蛹。外苦鸟啄啄，内奋云滃滃。叩鼓天响烦，悬发石压重。华刀试一割，琳檄顽屡捧。此身不病病，诸妄何种种。吾生足困顿，身事日阘茸。幽愁或根心，哀乐不旋踵。无人逐二竖，是病实始俑。四禅梵天俗，三患丘井壅。死生外七日，汤火猛一竦。登陟水晶域，摆脱热铁笼。渊乎已鲵桓，何烦乞牛湩。
奉寄云隐居士西湖客舍
作者：黎简
朝代：清
体裁：五言律诗

短歌俱磊落，长揖隔寒温。子往蜗驰屋，吾归虱处裈。夜中频剑舞，日出漫卮言。也足梅生隐，支离且市门。
奉怜诗四首·其一
作者：黎简
朝代：清
体裁：七言绝句

江上深秋浅病妆，蘋风柳月一支床。浑脱弟子亲盛药，已是知名十二娘。
奉怜诗四首·其三
作者：黎简
朝代：清
体裁：七言绝句

拍拍风江芦荻波，铜盘银蜡促筵歌。大姨亲送小姨嫁，春草明年人奈何。
奉怜诗四首·其二
作者：黎简
朝代：清
体裁：七言绝句

病欲依人瘦欲仙，一緺凉服绉霏烟。识渠都爱麻姑甲，不畏龙皮索索鞭。
奉怜诗四首·其四
作者：黎简
朝代：清
体裁：七言绝句

不住东头西子溪，出门笑向赤桥西。避他无病顽眉黛，为汝渠争百病齐。
妇病
作者：黎简
朝代：清
体裁：五言律诗

春窗昨日晴，软语品时荣。饮子今朝重，情人夙命轻。舌寒惟握手，魂弱恋呼卿。寸草烧痕死，东风吹得生。
妇病间谢何徵君方药
作者：黎简
朝代：清
体裁：五言律诗

十年生趣在，闻切数劳君。病久身如叶，房暄药驻云。休农聊免馌，能织亦防勤。岁晚萧无物，私心愧所欣。
妇请以八分书心经系以十二韵
作者：黎简
朝代：清
体裁：五言排律

汝根本静慧，而性善悲伤。近日梵修苦，此经金色光。生机谙死趣，疲药切焚香。绕屋昙花白，雕檀佛面黄。奉持惟一往，寿命莫偏长。居士非新戒，家人秖俗装。流连仍爱水，惨淡倚空王。裙布梁鸿女，儒风法喜郎。分书无上咒，合掌四知堂。卿受多心忏，斯为却病方。他生天鼠妇，前世雪衣娘。为我将诗献，如来不笑狂。
始见桃花
作者：黎简
朝代：清
体裁：七言律诗

南腊暄阳杂绪风，桃花数点炙蔫红。客来鸟散惊心在，天净枝高入酒空。晓树缀云凉瑟缩，夜窗明火小玲珑。人家篱落春江上，春事谁家烂漫工。
始闻雷寄友
作者：黎简
朝代：清
体裁：五言律诗

小楼春过日，异地夜闻雷。花节箫条雨，乡愁潋滟杯。离居将梦补，天运与人回。劝且推兹理，暄阳到湿灰。
孟夏
作者：黎简
朝代：清
体裁：古风

孟夏村已深，炊烟间层绿。中园花叶影，冻若云覆屋。疏疏雨如竹，琅琅竹如玉。风化蝶有双，奏媚鸟必独。纷然理无竟，静者意自足。
孤云
作者：黎简
朝代：清
体裁：五言律诗

孤云与我性，淡宕含清晖。长路几时了，名山待汝归。抱琴带月立，送鹤横秋飞。静极古潭水，去留无是非。
孤花
作者：黎简
朝代：清
体裁：五言律诗

空村已孤往，幽处□孤花。流水春相急，卑枝风故斜。人间正日暮，吾意忽天涯。怅望为三叹，芳菲能几家。
安乐国
作者：黎简
朝代：清
体裁：古风

皂隶如牛流汗□，我侯下车清以癯。父母贤劳甚矣惫，官至此极民其苏。□□乡，吏莫嗔，里正织足传乡绅。嗟尔顺德本是安乐国，□始为之启其隙。十馀年来困盗□，使汝民乎亦斯极。今顺德，昔番禺，前后薮盗之萑苻。今大司马总督朱，昔之巡抚恭毅李公湖。□贼入城诛既诛，宄豪在乡锄复□。□来风雨北门外，树上□□悬枭颅。树头荧荧鬼火出，鬼车隆隆城上呼。大司马怒掀髯须，谓□□魁搜其繁有徒。亦如昔年酷吏啖顺德，罗网不肯遗锱铢。不然且考试，安得诣尔庐。小子狂简再拜长跪□言，诸苦恼一切出□。畏昼人□夜人起，但得直心父母官，不畏横目风波民。秧田百里吹青云，从今吏□来打门。官民相爱不相识，还尔比屋可封之顺德。
官放仓
作者：黎简
朝代：清
体裁：古风

朝朝曙鸦啼，啼上城四门。朝朝籴米人，腰牌来近村。仓吏居上头，饥人畏如虎。民归未足乐，民来已愁苦。健者早上堂，得米已及午。檐下有衰翁，廊间有贫妇。日落城垣冻，还家汗如雨。可怜数万人，出门顾儿女。谓当朝有飧，已暮火未举。安知远村民，不及食官米。乡米倍于官，土豪狡如鬼。客居似穷村，托歌怀杜陵。得钱不沽酒，欲籴米五升。人从故乡来，携我家书至。妻孥索担石，担米从何寄。寄书与家人，幸无寒与饥。不见灶下□，乃是西人儿。
客寓
作者：黎简
朝代：清
体裁：七言律诗

秋官久住烟楼黑，夏日初长海岳青。不胜迂疏抛制义，近遭荒歉省农经。诗宣己志看时物，酒为亲年劝岁星。独行已成宜睡了，道山壶峤梦东溟。
客居所移故园石竹秋花十六韵
作者：黎简
朝代：清
体裁：五言排律

西风吹石竹，脉脉作秋花。土气南来煖，乡愁触处加。细难胜重露，光是叠轻纱。香涩知何靳，天凉隐似嗟。靳因时已晚，嗟并我离家。初破含鸡舌，相当错犬牙。碎分篱菊月，秾借石榴霞。叶亸扶还舞，茎纤故自斜。草寒连蟋蟀，人远比蒹葭。吟咏醒眸狎，殷红老树奢。已衰徒好色，能淡即无邪。薄袖怜空谷，幽兰报短芽。踵来慰负蠃，耳不闹私蟆。左女小心黠，麻姑双髻丫。饱看容一摘，漫戴喜无华。劝且安迟莫，芳情未有涯。
客居春怀
作者：黎简
朝代：清
体裁：五言律诗

风日畅暄晴，春人自有情。花骄竞才思，鸟黠故聪明。软浪新苗漾，融酥昨雨平。望乡无百里，云树湿江城。
客居行寄怀杨明府袁升父及诸君
作者：黎简
朝代：清
体裁：古风

今岁八月七星岩，怪辞灵蟹磨刀镵。归来梦魂不妥帖，动作险仄乘风岚。心长岁短百不睡，一睡千里马脱衔。鼍鸣寒峡风雨黑，鹤唳古月江天蓝。故人三五冰雪质，赤城招手青螭骖。梦中云路足一蹶，堕此异县黄茅庵。乖龙匿檐尺蠖屈，羁鸾集楛群鸦喃。智乖章甫走越市，身窜北枳哀江南。东方漠漠海日冻，照我尘黝青云衫。仙田暍炙紫玉死，梦室夜寒香草芟。我今忽作负屋蜗，抽思有如绊茧蚕。哀歌叩折碧玉簪，昔时云腻葱掺掺。故鬼何知守故物，不投井底投深潭。心为槁木无暖气，身如飞蓬不可监。故根异土何近远，旧泪新欢浑苦甘。杨柳杨柳黄毵毵，摇落如此何以堪。南山有豆北山蕨，八口再拜白木欃。
客居闷雨·其一
作者：黎简
朝代：清
体裁：七言绝句

忆我庭花入两旬，主人辞汝汝辞春。药烟阁外三年雨，秖有慈乌记得亲。
客居闷雨·其三
作者：黎简
朝代：清
体裁：七言绝句

一幅溪光照读书，微波皴动壁痕虚。流花故滞青蘋末，为戏狎人红鲤鱼。
客居闷雨·其二
作者：黎简
朝代：清
体裁：七言绝句

青莎细荇鱼三寸，矮屋横门水一寻。濠上老翁诗万首，最传垂死梦中吟。
客居闷雨·其五
作者：黎简
朝代：清
体裁：七言绝句

羁旅人间虱处裈，渊明乞食向谁门。无钱即买扁舟去，去指横江独树村。
客居闷雨·其四
作者：黎简
朝代：清
体裁：七言绝句

大夫峰顶月轮高，水面村舂静不劳。一双白鸟动烟海，千里碧天明雪毛。
客心
作者：黎简
朝代：清
体裁：七言律诗

客心劳似江上叶，日夕苦吟江上风。小作秋声警炎热，早知寒气约虚空。飘零诗卷关天意，颓秃云林废鬼工。且放尊前郑公醉，莫论身后曼卿穷。
客怀诗二首·其一
作者：黎简
朝代：清
体裁：古风

隔墙有官树，树下鸣哀丝。上悬九枝灯，夜雀无安栖。高梢见明月，中外乃同辉。凉风吹木叶，彯堕旅人衣。俯首视吾影，熌倏交陆离。志人激暮节，寒禽思稳枝。白云不可攀，碧草亦云萎。亭亭孤生竹，与尔说心期。
客怀诗二首·其二
作者：黎简
朝代：清
体裁：古风

仙湖去年病，牖下置我床。卧窥城头树，树杪落日黄。昏鸦下人烟，万井郁苍苍。海风送明月，忽入床前光。起行视斗柄，面冷惊霏霜。居城耳目约，仰羡南雁翔。寄我万里心，廓然游大荒。今年坐忽忽，忽忽坐若忘。檐角一尺天，削面数仞墙。惟有孤生竹，独立语夜凉。
客散
作者：黎简
朝代：清
体裁：五言律诗

雨从花上来，花落竹根杯。客散鸟归树，歌阑云占台。孤村二月水，万橹一声雷。有乐无荒事，沄沄苗可栽。
客楼
作者：黎简
朝代：清
体裁：五言律诗

天地兹楼迥，风波客子心。瘴江千里黑，边角五更深。身稳几无梦，年荒欲废吟。家山与穷塞，相寄食难音。
客楼
作者：黎简
朝代：清
体裁：七言律诗

竟夕江声抱客楼，北风翻海大坤浮。残年底急催玄鬓，贱客禁寒负黑裘。隙月似人窥屋角，大旗如浪沸城头。寄书秖道频频梦，三夜茶铛护醒眸。
客楼读书
作者：黎简
朝代：清
体裁：五言律诗

抱病散古愁，爱兹江上楼。入怀淡风景，今日读庄周。天海浩一气，虚空何处秋。苍苍无至极，吾自作虚舟。
客病小庭暮立仰面得句
作者：黎简
朝代：清
体裁：七言律诗

暮庭云急带高禽，城外秋江碧玉深。乍可寄兹千里翼，泠然将我八溟心。蒹葭故有盟鸥梦，跰跹行为鉴井吟。便卷诗书归亦得，汀花烟水片帆阴。
客窗见城上草
作者：黎简
朝代：清
体裁：五言律诗

坐看城上草，病绿以芸黄。闲馆闭秋色，凉风吹夕阳。高宜清露切，上有白云翔。昨日王孙意，凄然出故乡。
客至
作者：黎简
朝代：清
体裁：七言律诗

沙岸长桑桑外帆，只看桑叶识风酣。回船茭荻刚村口，问路芙蓉向水南。深巷叩扉纡折屐，阳阿晞发撮遗簪。不知时务知时节，苦楝花根扪虱谈。
客舍
作者：黎简
朝代：清

示疾毗耶乞钵空，众香饥岁术须穷。多文世有嘲扬子，三绝吾方笑郑公。地篆藓云随意雨，衣香花露过情风。梅三近日嫌欧九，故故称诗乃尔工。
客舍小池寒月
作者：黎简
朝代：清
体裁：七言律诗

城窟月高寒止水，渊渊深静又亭亭。飞乌露影明三匝，化鹤心游极八溟。此夜我乡漫地白，少焉潮势落天青。谁知近玩犹埃壒，道在无人立窈冥。
客舍张廉甫来对雨一旬
作者：黎简
朝代：清
体裁：五言律诗

夙昔住乡井，君长来问寒。江城破月雨，一卧似袁安。落莫见人喜，栖迟得汝难。故园米贵贱，吾道愧求餐。
客舍李秀才见访欲为其平章婚媾
作者：黎简
朝代：清
体裁：七言律诗

独卧西风叶到床，苦吟高树竞清商。团圆好月波烟玉，绰约佳人冰雪裳。桐井浅弦劳茜绠，洛川微步荐吴珰。故知司马求凰病，早嘱云英窃兔霜。
客舍玩月复寄
作者：黎简
朝代：清
体裁：古风

城中看月井底阔，亦如三更窥井誇得月。遥知今夕小楼外，花上秋容渺幽绝。远沙平展几抹烟，独鹤飞入万顷雪。星稀萤淡碧凝眼，饮露吸风清换骨。小儿仰面必会意，要貌团圞一旋笔。问儿好月究何似，似娘手上玉条脱。与话阿耶应记着，芙蓉花梢两圆缺。病窗天色青一幅，似剪江光挂空阕。我今不眠眠有梦，丹桨青翰兴飞越。入门速使添我衣，灌顶冰壶驱肺热。
客雨漫题
作者：黎简
朝代：清
体裁：古风

村居敞篱落，习识风雨性。天水万里间，云日两不定。云来黑一掌，日脚斜掩映。宁知挟海走，水力已无剩。是得怒潮势，上下呼吸应。急入一瞬转，声塞两间听。远翳扫空过，晚绿浮凉净。居城眼目约，看雨天井正。惟于檐溜壮，比屋悬河迸。今晨解孤棹，独夜增百病。煎虑警故枕，畏影却明镜。短睡梦江云，云低失萝径。
客馆即事·其一
作者：黎简
朝代：清
体裁：七言绝句

张三海内故人少，第五桥头乡梦多。已无戴老谈天手，奚落王郎斫地歌。
客馆即事·其三
作者：黎简
朝代：清
体裁：七言绝句

儿女迟君五岳游，行藏兼我两人愁。早订他年耦耕处，江乡春色唤归舟。
客馆即事·其二
作者：黎简
朝代：清
体裁：七言绝句

可庵行载六君图，图里同时同梦无。我今守株断垣月，地白独行明宿乌。
客馆即事绝句二首·其一
作者：黎简
朝代：清
体裁：七言绝句

官树栖乌啼夜阑，一声裁落四城寒。今宵风雨争馀叶，细语啾啾更鼻酸。
客馆即事绝句二首·其二
作者：黎简
朝代：清
体裁：七言绝句

南风入城波拍城，杉板三更卖酒铃。满天雾气千家梦，独倚女墙闻素馨。
家事
作者：黎简
朝代：清
体裁：五言律诗

女芸才六岁，性喜读爷书。膝便慈亲问，头从阿姊梳。卷旁娇置果，课罢食求鱼。此乐饥寒内，天真满屋庐。
家君子作诗谢霍君赠罗浮古藤杖命简次韵重谢霍君年亦七十馀
作者：黎简
朝代：清
体裁：七言律诗

负米虚縻七尺身，扶持兹胜膝前人。一茎霜藓刳奇骨，二老风流传比邻。安步鹤行新雨浅，旧山猿滑古崖春。吾乡花落深三寸，得得香黏屐齿尘。
寄上元朱徵君
作者：黎简
朝代：清
体裁：七言律诗

石城归客怆南朝，不见秦淮旧板桥。白首新莺春下泪，碧山残月夜吹箫。吴趋歌者谁相识，楚些魂兮不待招。记否耆卿少年事，瘴天风雨柳飘萧。
寄丘铁香明府
作者：黎简
朝代：清
体裁：七言律诗

廉吏前曾识南涧，神明今复见东河。十年魂梦浮天海，两县心期到薜萝。陶令晚秋犹乞食，蒙庄中岁动悲歌。何当门外看碧水，日射鲤鱼明绿波。
寄东河先生
作者：黎简
朝代：清
体裁：七言律诗

口翻笔受拓方言，赋手扬雄吃舌存。旧路早年徵博士，新书当日照輶轩。哀鸣我负空群过，学问人忘五马尊。剩与鳣堂作都讲，惟馀鹄卵在师门。
寄乡里诸子十六韵
作者：黎简
朝代：清
体裁：七言排律

天地春同兴不同，村人花盛当年丰。蘧庐梦滞三年雨，蝴蝶香醺十里风。龌龊石家锦步障，神仙杭市白头翁。数钱细杂沈檀屑，蕴火先私造化功。阿閦鼻参诸佛坐，蓬莱树色五云笼。今谁迥句称诗虎，自笑佣书似墨虫。雨散海西吟社歇，岁荒桥外酒泉空。成都病未归司马，吴下人多昧阿蒙。别搆草堂劳杜甫，远抛秋室忆扬雄。南湖梦寐怀怜子，昌谷心肝呕恼公。肃肃幕寒灯火绿，斑斑琴泪漆砂红。徐生灵药三山上，惠子虚舟大瓠中。服食虚传上池术，无何愁阻至人宫。伤春伤别神明哭，感逝忧生道力穷。诸子见书怜独客，万花低岸钓孤篷。鲤鱼尺半三篙水，买醉江天送去鸿。
寄书
作者：黎简
朝代：清
体裁：古风

人生骨肉亲，勿便远出门。即寄一封书，遂役千里魂。前书续后书，归人仍去人。终年枕衾内，心如大江翻。低头谢客子，软语慰风尘。书人亦语我，君自可少安。我今挟书去，梦悬江月还。劳人顾其家，如见啼饥寒。樵夫昔远行，千里方寸间。时时无人夜，风露浩江山。还忆作客时，诚如君所云。妇人不识路，机杼夜不眠。不眠安得梦，梦亦迷东西。更怜我犹子，今已十四年。生年别其父，不识父容颜。人言似其叔，面目三四分。昔昔见其父，但见叔也真。掩书背面啼，不敢为母言。人生骨肉亲，勿使远出门。出门日以远，听此深可怜。君今挟书去，书中辞万千。书辞劝不足，为我加舌唇。昨日东南风，今日江水新。新波送抽帆，远天吹片云。片云行或停，中有万重滩。滩上千叠山，山上三声猿。
寄云隐
作者：黎简
朝代：清
体裁：七言律诗

病得家居出为贫，见君翻忆往年春。向来哀乐增离梦，何处风波无故人。龛火女持经课熟，垆烟妻识药方新。今年花事干谁事，花里三旬雨两旬。
寄云隐
作者：黎简
朝代：清
体裁：古风

西潦涨水郡，天赤泥浩浩。众山胶洪流，黛色照惨燥。水田动箬笠，帖若泛鸥鸟。不见人在水，安识人割稻。波捞收湿谷，天惠与晴昊。倘复羃阴雨，无亦甚旱槁。乃知天灾后，曲意为之保。与君为儒生，无田坐忧捣。各在南北处，自作倏忽巧。恐尽七日力，未足一日饱。高情抗古人，低眉谢田老。别来一心迹，尘内两颠倒。诗苦如病呻，形役本吾道。稍稍饥去腹，飒飒风落爪。文章与年进，哀乐随境了。
寄云隐兄戏为谐体
作者：黎简
朝代：清
体裁：七言律诗

畏尔书来谪故人，无书我有砚生尘。相如病济嵇康懒，乙巳秋违丙午春。痼疾不随时序去，画图先让海山新。何堪蛮触更相战，负屋出行殊苦辛。
寄云隐答其问续婚庞氏消息
作者：黎简
朝代：清
体裁：七言律诗

三得君书九逝魂，出门一哭涨增痕。身元瘦骨加愁病，命敢扁舟竞轾轩。故鬼积年趋死别，新人生日迫初婚。于中代谢还胜泣，欲就瞿昙问业根。
寄仇汇洲
作者：黎简
朝代：清
体裁：五言律诗

妙绝贤东主，西楼在竹西。露萤花院照，风浪柳檐齐。天气三分月，诗心万仞溪。何人还劝驾，官札动幽栖。
寄伍霖川
作者：黎简
朝代：清
体裁：古风

诗人困于诗，谬妄注春草。我观权德舆，一笑大绝倒。伍君惠杜集，训诂庸一扫。力廓尘土障，清眺仙海岛。出离摩登舍，恸哭悔不早。杜公运帝斧，凿空窥九昊。偶然拾蘅荪，何尝费纤巧。风骚阵堂堂，忠爱胸浩浩。读书视所养，气盛语自饱。洪炉投矿锡，碧海纳潢潦。始悟不二门，以辩入者少。别来读吾书，如睹汝怀抱。坦坦无路歧，旦暮遇斯道。
寄八九山人
作者：黎简
朝代：清
体裁：七言律诗

樵夫能为酒颠狂，在昔狂搜桂酒方。秋雨鸣山石展转，东坡遗刻鬼呵藏。凭君净眼平坑谷，试我寒脾醒辣香。酿法已知知字法，书禅味较醉禅长。
寄其詹
作者：黎简
朝代：清
体裁：七言绝句

东海甜妍北海生，河南风骨出轻盈。西京铜甬追心法，并与东坡入老成。
寄其詹
作者：黎简
朝代：清
体裁：五言律诗

还乡逾日夕，两处念饥寒。贫甚怜同病，年来可得官。何人输甔石，塞屋且林峦。最有天池好，枵肠勉饱看。
寄其詹属其诠次所为文句
作者：黎简
朝代：清
体裁：五言律诗

存殁萧条外，支离得此君。微名同独行，万族两孤云。岁月前尘妄，菁华后日分。生涯莫自笑，幸者付空文。
寄冯编脩鱼山奇人绝壁图系以长句
作者：黎简
朝代：清
体裁：古风

牂牁西来劲箭直，廿年曾是牂牁客。信手时画江上山，闭目可数水中石。君昔取道此南下，一月精眸养奇碧。山月窈窕诗鲜新，已入狂简之墨迹。把君诗句按予画，索骥人间数相值。及君飞腾上青天，中原山川助声色。我独出门北向笑，索米时人住南国。花田往岁携我画，此时应悬玉堂壁。西山隔城接突兀，飞入松岚动朝夕。中有赭衣人不识，秋风钓丝沧江白。射涛挂席万里心，天水无穷我机息。休文腰削畏揽带，管宁貌野宜岸帻。赤明深洞病辟谷，雨花冥冥置床席。结喉頄颡一何似，寒岩死树僧冻瘠。湿灰暖风吹或起，时复神崖划开辟。惜无好奇列禦寇，看我垂足俯而射。有时天末还远寄，与君发兴滋笔力。有诗当复掷云际，无句犹能坐相忆。相忆空山雨雪深，子桑病矣谁进食。
寄冯鱼山编修
作者：黎简
朝代：清
体裁：七言律诗

梦我沧江烟水濆，江天占月贯虹文。螭头前殿赓三赋，鸾尾西山扫五云。扬子吃才知有定，虞翻屯骨不如闻。桃花肥鳜春词好，未必流传得到君。
寄别侯贞友兼寄平叔
作者：黎简
朝代：清
体裁：七言律诗

我泥看花不送君，花时多雨坐伤神。却怜黄柳离亭晚，空闭幽风小阁春。梅树枝南先绿叶，故人行处剩香尘。惟馀冰雪江关路，雁后人归何太频。
寄升甫
作者：黎简
朝代：清
体裁：七言律诗

爱尔思归久已归，云楼书屋竹为扉。路傍阮籍虚青眼，琴畔相如有绿衣。病骥齧刍甘下走，冥鸿戢翼倦南飞。岭梅江荔移寒暑，裘葛黏躯意莫违。
寄周侍郎
作者：黎简
朝代：清
体裁：七言律诗

南箕吾已不能扬，南橘生宜窜此乡。抱病告谁车有角，上天回首鼠拖肠。云泥知己今韩孟，扬马高才古益梁。惟是戴盆西向笑，美人冰雪隔银潢。
寄周编修
作者：黎简
朝代：清

狂简疏狂也自容，自矜柔翰劲于风。一时脱帽传张旭，直以横刀揖董公。甘制短衣看射虎，误操长技事雕虫。不知骨相南天外，到得瀛洲北梦中。
寄周编修
作者：黎简
朝代：清
体裁：七言律诗

狂简疏狂也自容，自矜柔翰劲于风。一时脱帽传张旭，直似横刀揖董公。甘制短衣看射虎，误操长技事雕虫。不知骨相南天外，到得瀛洲北梦中。
寄周肃斋
作者：黎简
朝代：清
体裁：古风

天寒出门归，海日冻我庐。风吹我庭树，萧索一叶无。入门问饥寒，饱煖亦已粗。且言自君出，寂无故人书。忆我贤周侯，常遣长须奴。前年我病甚，致药方法俱。去年饥住城，中拆私囊储。今侯倘安胜，不见三月馀。嗟乎我周侯，僦舍羊城居。有官清且廉，去官贫以愚。昔年李南涧，之官桂林区。闻君南困穷，坐哭天西隅。此老辞我辈，归骨青州墟。乾坤莽莽间，去者不可呼。人事有变更，来日恐易疏。搔首观浮云，忧我交游孤。蜀道入天尽，营魂不能踰。粤国入地深，回首云模糊。相思竞年命，离别在后途。复恐多病身，重物摧轻车。鸡鸣披衣起，凝除逼人肤。题此寄我侯，待旦增烦吁。
寄周肃斋明府
作者：黎简
朝代：清
体裁：七言律诗

又是堆盘擘荔支，频来频往施前期。惊惶四月初二日，闻见一生无两奇。不饿幸分贤令俸，开颜加点嗣君诗。相思恐有经年别，江上风吹杨柳枝。
寄周肃斋明府
作者：黎简
朝代：清
体裁：古风

山人见周侯，数数藉手拜。周侯接狂简，始亦缩舌怪。被褐布裹头，不肯腰束带。论诗不妄语，语辄水浇背。据席画山水，惨澹出远势。一抹当事终，意去墨有界。物象宁止此，天水更无外。是于历险后，精神入微会。方当心思发，乃免指爪械。回视数年作，堆垛等肉败。兹焉得诗理，诗力扫琐隘。周侯味清腴，动复致高大。今年春夏时，连月见称快。叩门长须奴，飞笺妙无对。二子出拜我，静气溢风槩。熊耳双峰标，含灵泄烟霭。往住于我诗，学为狂奴态。壮夫挽天河，当自引别派。别来经秋风，梦寐两人在。冷官值寒节，加衣自当爱。出门西向悲，身亦宇宙内。悠哉平生年，幸矣薄罚罪。万里非一朝，何时返归旆。江波增忧劳，南卧忍关塞。
寄尘师与王平水游西樵因过百花村庄并将岑璞斋山中札归后却寄二君
作者：黎简
朝代：清
体裁：古风

登樵东指樵者村，花气香蔚云团团。抽帆向晓入云海，西景云山犹一竿。溪门凉扫花雨静，眉宇秀刷空翠寒。旧知峰峦七十二，新辟名胜二十四。岑参好奇作奇事，名士诗僧远相至。寄师少年身许佛，到处烟岚复冢笔。大通古寺起墨龙，紫盖秋峰卓天臂。王郎胸中赤城霞，弱冠早以诗名家。浩然一览大科日，吐出千种深源花。二公高兴梁悬水，百首新诗云满纸。三湖洞口辞主人，丛桂山阿报樵子。深树低花竹送君，村渚绿波风动蘋。君归梦迷香国路，舟行上有樵阴云。白鹅秋潭振衣啸，花雾浥浥霏香尘。
寄岑壮忠参军西樵山庄
作者：黎简
朝代：清
体裁：五言律诗

达者岑夫子，还山奉母心。午桥通绿野，初服爱青衿。泣血春秋别，云萝日月深。三湖都讲席，曾未得跫音。
寄张廉父伍楚园
作者：黎简
朝代：清
体裁：古风

我昨二日睡不醒，梦醉风花入乡井。村口春波可放艇，临水春山压人影。赤鲤嚼花穿翠荇，白鸥点水皴光景。隍中覆鹿真足乐，客里啼莺忽相警。忍抛身畔春如许，乍使人间夜逾永。荒年羁旅吾造次，香国苑园谁管领。二子能诗擅长句，几人汲古得脩绠。刳心勿负东皇意，同眠可梦西堂静。我今是事一俱屏，笔砚真同肘边瘿。雕虫久矣悔扬雄，扪虱惟应似王猛。不意皇天惜固穷，特割青山入邻境。即有盘胸嶂千仞，得似负郭田二顷。偶然动兴君倘来，未能免俗吾一逞。与子游仙乘渺莽，积水浮空同舴艋。阆风万里气清泠，蓬莱三峰削纤冷。
寄彭香山
作者：黎简
朝代：清
体裁：七言绝句

七月归帆出海东，江天白露试青枫。北窗树底南州榻，剩许渊明六月风。
寄怀云隐药房问黄仲则南来消息先年予为云隐作江乡春色图今年药房从燕还致黄仲则书言欲来广州时予方作罗浮洗衲石图故有六句
作者：黎简
朝代：清
体裁：七言律诗

海上雨深云帖泥，雨中村静手悬椎。江乡春色残年画，茅屋炊烟十日饥。肯信归来艰会面，坐思泉壑到无期。何营快睹黄山谷，江左诗孙度岭诗。
寄怀吴青门
作者：黎简
朝代：清
体裁：七言律诗

声从北海入南海，拊髀泠然游善风。志士苦心知择木，一身双鬓竞飘蓬。白门柳色邮亭客，青箬桃花钓艇翁。可怪仲翔屯骨相，每谈季札肯淹通。
寄怀宋孝廉芷湾
作者：黎简
朝代：清
体裁：七言律诗

从容长揖驾短棹，摆落美游宁恶归。竹雨池亭药洲石，梅关蝴蝶麻姑衣。窗鸡星尽汝先起，风鹢天长吾退飞。今日鳣堂南弟子，去年北雪到门稀。
寄怀平叔
作者：黎简
朝代：清
体裁：七言律诗

叔也功名好及时，固怜一物太迟迟。抽心病且眠蚕似，问路材犹老马为。去岁遥闻趋上路，先春曾未报南枝。今年风雪期相见，为汝摅怀为我悲。
寄怀平叔
作者：黎简
朝代：清
体裁：七言律诗

裘葛三更别四年，远途趋梦病趋眠。离心盎雨盲风夜，一角蝉鸣荔熟天。永忆重阳动琴酌，暮愁横海郁人烟。于时一哭悲秋后，秋在黄门白发边。
寄怀李东田
作者：黎简
朝代：清
体裁：七言律诗

望门怀刺此何人，人故猖狂命故贫。弟妹饥寒共一处，萍蓬家世早无亲。学于实地聊投足，士觉虚名未立身。今尔生来已忧患，古贤传者半风尘。
寄怀范璧如
作者：黎简
朝代：清
体裁：七言律诗

新水一篙千点花，光云白雨裂寒瓜。田间笠屐还肩瓠，别后肝脾减渴茶。桐树乌生八九子，夜香藤蔓两三家。于中梦我诗人屋，莫听城西钲柝哗。
寄慰石帆
作者：黎简
朝代：清
体裁：五言律诗

复有西河哭，仍知东郭贫。儿生忧出骨，心死病劳身。怕梦醒辞枕，惊魂慰避人。千秋姓名在，努力奉严亲。
寄方应复
作者：黎简
朝代：清
体裁：七言律诗

槐影离离黏藓纹，逢逢东西南北云。舍亭有客此谢病，山泽之癯初见君。他日仙人能忍辱，前生阿难合多闻。不远众香须问讯，海凉花静欲秋分。
寄族兄富庚侄文长兄
作者：黎简
朝代：清
体裁：七言律诗

谁解谈迁属姓黎，吾家族古德星齐。杨彪已老私怀犊，高凤初年拙护鸡。冈畔陂田思谢病，里门桥柱触前题。他时何事惊宗党，须诧梁鸿载黑妻。
寄李徵君正夫三十四韵
作者：黎简
朝代：清
体裁：古风

去腊与君语，甲乙是丰年。相视计日笑，自喜士无田。入春泥看花，花光晴转蔫。忽复警良苗，望云时已愆。昨日赤阳下，草色暍平原。野风撒白雨，秧地蒸苍烟。雨去气憔悴，有似鱼濡涎。水岸踏桔槔，百龙同吸川。搰搰哀彘鸣，支决抽神渊。虽不河也损，夫岂天之偏。我有观水术，而为君试言。东流混混红，新潦潮到门。怪来半月间，西北黑如磐。东人西托命，万命膏其根。遥知牂牁上，万顷青浮天。比者闻府君，求雨西樵山。是山多灵脉，处处皆廉泉。屈指今六年，不曾劳职官。红羊畏回首，时异不可论。吾问李徵士，六男今几孙。心力共发短，食指以族繁。为农亦云苦，为儒仍大难。安得六男儿，均使受一廛。一夫一百亩，茅屋各自编。吾知陶渊明，乐死于酒樽。可念我樵子，守拙老空村。与君匪同病，乃肯倍相怜。交亲壮至老，玄鬓兹渐髡。卅载走风尘，恩义私自敦。人谓我役役，我则愚而芚。宁知无人夜，不怍神明尊。浅诗写近忧，有怀徵所存。两年退裹足，少欲还小安。云山留卧游，不以当药钱。
寄李潜夫重索交桂十韵
作者：黎简
朝代：清
体裁：五言排律

昔传清化桂，南徼孕真阳。苔藓收干碧，龙蛇避古香。守纯导气母，求得叹云将。朋璧颁双琥，仙松割密肪。七年遥抱病，三月似舂粮。渐老成中冷，劳心采众芳。重修下元诀，一佐上池方。为德期终惠，安生近胜常。发椷霏雾露，润笔报文章。日夕需君切，秋风试肺凉。
寄李生潜夫
作者：黎简
朝代：清
体裁：古风

橘柚花明雨后月，一夜南风积南雪。夜来送尔伤春心，徘徊屐齿花泥深。知君舟梦波满枕，别我雨香云绣襟。梧桐沈碧上村日，三月人间似伤别。饥蜂湿翅露蕊肥，老蝶褪粉春云热。清川悠悠风景阑，跳鱼泼泼波圜圜。碧云青天白日暮，美人摇情方执兰。翩翩白袷少年事，滑滑黄鹂老夫睡。
寄李耻大兼呈云隐·其一
作者：黎简
朝代：清
体裁：七言绝句

春溪脉脉藻蘋香，竹屋荧荧灯火光。随分祭先并教子，耻翁行迹只寻常。
寄李耻大兼呈云隐·其三
作者：黎简
朝代：清
体裁：七言绝句

鼎湖龙湫山地剥，迸石裂入厚坤鸣。自惭病甚手口惫，不能惊坐山风生。
寄李耻大兼呈云隐·其二
作者：黎简
朝代：清
体裁：七言绝句

堂上江猿吟翠屏，苦瓜黄鹤合英灵。欲擘鼎湖成鼎足，病中愁绝道山青。
寄李耻大兼呈云隐·其五
作者：黎简
朝代：清
体裁：七言绝句

禅榻茶烟书画船，白虹贯月任人传。自疑白发三千丈，影在江湖秋水边。
寄李耻大兼呈云隐·其六
作者：黎简
朝代：清
体裁：七言绝句

谢客看诗如看画，耻翁索画按吾诗。两君一夜春波梦，来见伤心老画师。
寄李耻大兼呈云隐·其四
作者：黎简
朝代：清
体裁：七言绝句

羚羊天水俱一线，牂牁西头天上船。鸟瘖花病今三月，画境诗情梦半年。
寄梁东麓明府夔州安置
作者：黎简
朝代：清
体裁：五言律诗

死去知何恨，生还亦此心。路随年有限，罪与病俱深。远目惟看鸟，幽思勿倚琴。难逢蜀中客，不惜越人吟。
寄温中书步容并索药酒
作者：黎简
朝代：清
体裁：七言律诗

滞迹枯风起湿灰，惭君年少掞天才。后园旧作银床井，大妇新归玉镜台。筵上肉声高裂竹，雪中心火热焚槐。惟应惜我长卿病，遣致瑶京瀣露杯。
寄潘振之十韵
作者：黎简
朝代：清
体裁：五言排律

邕管旧风俗，可曾今昔殊。耳风鸣鬼弹，眼火中猪都。十字当途草，单轮软足舆。竹枝魂影弱，巫角病衾孤。是事俱堪畏，当年恐不虞。想君千首敏，特地百神趋。梦室还家梦，壶公卖药壶。尊生齐物我，大道一贤愚。社忆花洲在，人多鬼录逋。题封满怀泪，情境远荒芜。
寄潘振之邕州
作者：黎简
朝代：清
体裁：七言律诗

近梦苍茫尚远游，佛桑花上万山楼。士龙吴下惟宜笑，王豹河西莫善讴。五岭坛台诗有鬼，三江风浪石沉牛。饥年过去还思痛，青眼遥天汝白头。
寄潘景最三绝·其一
作者：黎简
朝代：清
体裁：七言绝句

花午暗沈茶灶烟，瓦声团梦雨迷川。山头城影城头树，水底天光天上船。
寄潘景最三绝·其三
作者：黎简
朝代：清
体裁：七言绝句

问儿惊别十三年，语已波澜思涌泉。笑尔闲居穷不得，买书先准买山钱。
寄潘景最三绝·其二
作者：黎简
朝代：清
体裁：七言绝句

一夜南风一斗花，干花黄叶杂烧茶。五楞树底镌新记，二百年中此故家。
寄潘茂才
作者：黎简
朝代：清
体裁：七言律诗

一轴金钗买史图，读时相伴梦时须。闲居白首应潘岳，风叶丹心有小姑。忆我苦吟成岛瘦，避人寻画逼倪迂。烦君是处真倾倒，好色怜才两事俱。
寄王平水
作者：黎简
朝代：清
体裁：七言绝句

莲社新参谢康乐，花源近访陶渊明。更欲汤休一破戒，碧云秋色晚含情。
寄王平水日者平水自五羊夜过村中访予或谬答以他出遂归故有是寄
作者：黎简
朝代：清
体裁：七言律诗

枉渚停帆踏软沙，冻云沉火隔繁花。绕林明月王恭氅，低草春风仲蔚家。支榻药烟烧柿槲，压舟松影梦蒹葭。十年一误山阴棹，归路寒江几倍赊。
寄白鱼潭渔者
作者：黎简
朝代：清
体裁：七言律诗

莺脰银鱼初月痕，白鱼潭亦足银鳞。秋风远寄一竿竹，乡味都宜千里莼。何日随君归放艇，两年今我坐垂纶。直须鸥鹭成畸友，不避风波号此民。
寄石帆
作者：黎简
朝代：清
体裁：七言律诗

一卧柳丝书馆上，病馀人物竞秋容。潮声鞺鞳官街鼓，身事分明海寺钟。吟咏气平心有悔，疏狂名阔貌为恭。穷途潦草逢知己，幕下虚罗礼意慵。
寄石帆
作者：黎简
朝代：清
体裁：古风

山人几夜梦寐静，晓江无风冻如镜。西樵寒翠入九江，七十二峰悬笔正。江山如此无此客，来趁山阴暖乘兴。还闻毗耶卧示疾，吾恐饥寒无暇病。一寒正愁十日雨，敝裘蹭蹬不掩胫。抠衣跣足出不得，坳堂置杯舟下碇。仰面空林高指天，两禽一叶相争竞。右捎左拨叶亦堕，背负青天栖转定。人生拂乱有兹理，士节高坚见吾性。卅年即悟非材罪，百挫直可以气胜。同学即今惟尔我，穷庐在昔有贤圣。务全吾足犹能补，憎兹多口焉用佞。后途何以语我来，前事已看成破甑。
寄石帆
作者：黎简
朝代：清
体裁：古风

春城花絮扑天地，石帆先生且须醉。年年三月与才人，行坐伤心杂离思。还乡一别未十旬，怪尔两年无数字。往时客舍共形影，不省饥寒到家事。衾枕同眠惊日久，妻儿见面如客至。犹忆前年大除近，重恋寒江小舟睡。千波窖穴枯柳根，孤灯播荡干花穗。即忧归路入新年，同作劳人负中岁。人间陵谷犹朝暮，尔我泥涂剩筋髓。诗歌一世驱鬼神，名字千秋属兄弟。天教微命随物化，吾以万象为儿戏。石帆先生歌此诗，且须复饮成然寐。
寄石帆
作者：黎简
朝代：清
体裁：七言律诗

水冰齿风棱眼酸，未衰多病夏仍寒。生无黄缥题三绝，老怕青衿效一官。独我穷檐思旧雨，嘉君久竹得明玕。廿年柴立如鸡肋，在处蜗行愧豕肝。
寄石帆
作者：黎简
朝代：清
体裁：五言律诗

间阔逢饥渴，心惊问死生。交深时有泪，贫极莫言情。不易尊前舞，何难身后名。别来皆尚在，贱客慰离声。
寄石帆
作者：黎简
朝代：清
体裁：七言律诗

阅死忧生兀两年，春来买醉倘馀钱。圣贤酒理持中论，辞赋生涯谢侧篇。墙暗藓云青照雨，野吹苗浪碧黏天。晴须两桨三山去，十二赤城开木棉。
寄石帆十八韵
作者：黎简
朝代：清
体裁：五言排律

贫与吟难免，名殊位绝卑。室同多病妇，君有负薪儿。南食添奇字，西斋愧特知。文章寸心内，卢骆众人为。庚子庚辰月，洪涛洪圣祠。烧天沧海日，赭地木棉枝。空阔横今古，沧桑入涕洏。莲洋合尘变，花石作波吹。碑剥摩挲得，山存指顾疑。高亭一举酒，浮梗又何时。乞食肩书出，储钱买药资。梦劳防作牧，客久忆烹雌。太白君前世，维摩我本师。勿忘秋被薄，来问故巢羁。初燕绯桃水，春云弱柳旗。棘闱间会面，花节再相思。会面愁于别，相思瘦似诗。题诗寄山馆，山雨暮低眉。
寄罗浮张炼师
作者：黎简
朝代：清
体裁：古风

山风吹云云出山，山中之水流人间。请君一试问云水，茫茫天地何时还。十年梦绕丛桂寒，桂花夜飘吹古坛。云旗影直山月午，月满下似团蒲圆。团蒲飞入碧潭去，潭底黄龙窠屈盘。老师不动观物变，云起神渊雨霏面。已知灵怪在转睫，且隔风波不相见。我向人间阅生死，君从世外呼雷电。我之魂魄君招之，与君蓬莱寻旧师，汗漫一去海尘飞。雄虹在手星帖衣，玉绳五色驱青狮。
寄罗海韬
作者：黎简
朝代：清
体裁：五言律诗

廿载离情内，贫交汝未归。路于书更熟，吾倘梦相依。白发新霜入，青山旧约违。石潭钓船月，来赠我容辉。
寄罗海韬邕州
作者：黎简
朝代：清
体裁：七言律诗

西风葭渚张蒲帆，爱咏嘉鱼棹石潭。花药芳洲秋水外，芙蓉仙馆暮村南。蕉巾峒客青螺髻，竹袖蛮姬赤汗衫。异地远艰人事恶，故乡书费故人缄。
寄翁少宗伯
作者：黎简
朝代：清
体裁：七言律诗

公尝一使九年归，归廿年更拔士期。不见二樵圆夙梦，远来双鲤访论诗。斯文要得天地壮，此事诚非龟策知。也喜将心寄北斗，不然翕舌似南箕。
寄致上人问我报喜兰
作者：黎简
朝代：清
体裁：五言律诗

光风先喜地，几日泛崇兰。花有吉人性，佛应微笑看。香园厥土净，长剑此天寒。更问平安竹，心安竹亦安。
寄致师
作者：黎简
朝代：清
体裁：古风

鼎湖树如海，层殿如倚屏。天风蓄谽谺，排拶波涛青。山静忽森肃，万绿如合萍。是时最高阁，与师俯视听。梵钟下窿洞，诸天兀峥嵘。山川冻止水，溟渤浩无声。孤鹤警凄紧，多露阔清泠。竟夕忘一语，百年无剩情。天曙石桥别，一笑山半亭。我与出山水，人间难少停。时时于人间，各为呜咽鸣。前年师寄书，云亦辞山扃。孤云遂去住，大众多烦伧。老僧肯说法，如雨悬河倾。奈何所聚石，硗确顽不灵。内无点滴入，外负江河盈。所以得静室，寄君村外坰。此村若香国，魂梦渍芳馨。惜哉病维摩，不在毗耶城。何处作道场，大饶益众生。予何抵兹誉，实以口腹营。乞食尊儒风，远公取渊明。斯时花村屋，新竹已占庭。归来数晨夕，素心方外盟。夜话潮入篱，起踏花影行。万丈见水月，月中修竹横。
寄致师问所种新分诸兰本
作者：黎简
朝代：清
体裁：古风

殊方习同气，深根遂宁极。几日天乍寒，泠然瘦逾碧。香苞土膏煦，踵发道机寂。云卧僧于于，月径虫脉脉。可念病居士，四大虚室迮。俯仰昧节候，药物费心力。时于城树杪，一验风云色。花时渐已近，客子归亦得。草木有和乐，庶与静者识。
寄苏其詹顺德城中
作者：黎简
朝代：清
体裁：七言律诗

万松岭上万蝉鸣，爱尔书堂近太清。昨梦幽窗俯碧海，满天寒浪小秋城。尘高不到题诗处，月落犹闻弄笛声。一邑风流好宾主，独吟知是两含情。
寄苏啸泉
作者：黎简
朝代：清
体裁：古风

山头城影碧鉴水，湖中月色金榜山。啸泉先生坐忆我，天水净照相思颜。鱼塘海阔草堂小，横江风浪舟楫少。欲来不来病蹭蹬，长眠短眠梦颠倒。前年寄我作长句，我三四读未了了。溟渤低昂万顷雪，中有神龙飞夭矫。篇终何处着一想，水山海树号悲鸟。知君于我眼肯青，使我于诗发俱缟。胡生已死作者谁，君力许我谁与之。有生虚生我心悔，未死道死君涕垂。番禺吕生当世奇，三城哭我后有诗。昨同南楼一月雨，笑泣间作无人知。半生看已富篇什，一信未抵纷谗疑。嗟予多病恐先汝，得二子者吾谁欺。会须身后付吾党，不那别来成旧时。西山云壑南村树，夜色苍苍迥何处。忍约离忧与钓竿，一棹青蓑湿花露。
寄苏秀才其詹
作者：黎简
朝代：清
体裁：五言律诗

君爱西山月，天风一笛高。秋声叫河汉，南国立波涛。漂泊文章贱，存亡意谊牢。惜哉胡豸浦，吾辈失风骚。
寄荩臣石帆
作者：黎简
朝代：清
体裁：七言律诗

日出篱根积水东，船头花影覆天红。探春归课高低雨，惜别频更离合风。引疾老兵杨左肘，辩才居士宅环中。可于湖口烟波里，书画逃名忆钓翁。
寄药房
作者：黎简
朝代：清
体裁：七言律诗

为语花村旧风土，春来花下醉无归。东风拂面寒醒酒，半日吹花香满衣。别可竹根愁独酌，夜无江上梦相违。还能觅句看田种，暇更当窗听织机。
寄萧仪亭
作者：黎简
朝代：清
体裁：七言律诗

昔我踉跄归上船，见君颜色骤茫然。自云七十高堂老，身且东南一角天。理有亲亲心气动，别殊草草水云偏。秋深病浅堪书字，志墓仍须访阿坚。
寄虚舟
作者：黎简
朝代：清
体裁：七言律诗

花村吟梦感违离，泽国招寻忆曩时。山含海气松杉湿，人定波光舴艋迟。寻常潮水分江路，五六词人两画师。至今风雪犹轻出，住日潜夫挟纩随。
寄袁升父先是升父复至广州书来促书碑以涨阻今涨落升父已归赣故有是寄
作者：黎简
朝代：清
体裁：古风

今年巨涨东南赤，茫茫西樵出寸碧。昨来欲哭试登高，始见江湖展天白。侧身西望山塞眼，知汝南来泪在臆。往从十郡劝农处，五处城腰横潦迹。我时仅避数尺地，汝已能采径丈石。张三未返我不来，十回胜事九可惜。岘潭水涸蛟鼍闭，华岳石震风雨蚀。君家故鬼我新鬼，两事未成遗叹息。自我出门动有碍，使汝还乡黯无色。要知我眼泪未干，亦恐能来书不得。秋天皛皛琉璃净，中年漠漠云雾隔。诗成今夕犹自苦，手岂前时可人役。病马应须复雄骋，冥鸿岂分长伏翼。他时章贡导中原，预向家山磨石壁。
寄许周生周生书来言王少司寇兰泉近刻江海诗传欲选拙诗寄刻作短句答之不必呈司寇也得三十二韵
作者：黎简
朝代：清
体裁：古风

方舟浩中流，风涛不能渡。劳人入中年，悲歌畏日暮。狂简昔远行，万里得窘步。黄鹤楼上云，碧鸡关前树。虎风裂崖谷，蛟涎泄氛雾。寸命赴百死，鬼窟夺线路。鸿鹄前逐美，龟策今破误。裹足恒伏枕，内疚自怀虑。苦心十年胆，酸鼻三斗醋。脱我远游衣，谓洗缁出素。宿垢沈溪云，日浴愧汀鹭。侧身事文翰，攒眉就章句。吟咏稍染指，积习遂成痼。漫浪纸遂多，拉杂焚已屡。灰尘风中扬，烟云眼前去。肃肃青天高，悠悠我生惧。立脚竿有初，安身苗勿助。亲切哀乐入，岁月心境寓。凿窍幽或造，垂足险必赴。多思戒出位，舒肱倘成度。久历若朝彻，孤诣杂夜作。闭关耐滞迹，登高阻能赋。发抽花草心，屑碎虫鱼注。氂箭得虱轮，牛轭惭象辂。古今阔渺莽，乾坤大回互。名翼空自飞，身井老则淤。焉知我身后，复与我文遇。再来谁子云，一去吾薤露。千秋亦根尘，半世熟恶趣。临书谨再拜，题诗谢非誉。大匠金在镕，小巧瓦为注。我譬丁有尾，君无乙其处。
寄谢少白都阃
作者：黎简
朝代：清
体裁：七言律诗

龙门春动看潮来，郁勃风云挟暖雷。长剑短歌真将种，海声旗影大行台。梦残渔艇遗诗卷，花绚仙城负酒杯。肯为狂生引弓手，射鱼吾欲到蓬莱。
寄谢荩臣
作者：黎简
朝代：清
体裁：七言律诗

水未深青柳未丝，先生何物到新诗。暗桃明李谁家树，浪软蘋香渡海时。云去夜墀钩月竹，衣添春苑覆风旗。陈琳未草军中檄，安石无心别墅棋。
寄赠万明府华亭新宁县二十七韵
作者：黎简
朝代：清
体裁：古风

指危风转高，弦凄秋益紧。绝吭不成声，回肠为谁尽。万侯东南美，嘉箭陈越箘。侧身云霄阔，仰面日月近。先人三都赋，馀波一手引。屈注瀛壖流，沃焦饮虚牝。屡荐须山涛，百里观海蜃。吏道迫有拘，宦术拙来哂。踊金慕干铘，卑丛疑鹰隼。瓜田验君子，豆架访杨恽。得君两据梧，比我久不笋。员枘谐刳觚，方流钓深韫。一囊披险胆，万顷赴燥吻。我忆黄仲则，有死闻无陨。此君万侯匹，齐名千首敏。出宰美强项，无质悼垩准。神交仲黄泉，心醉公清酝。气接磁歙针，吟苦蜩忆蚓。瓠落间有蓬，云逐走绝膑。海县昼昏昏，水乡春泯泯。君去烹小鲜，吾归酌中隐。离怀积飞动，暄旭感蠉蠕。风逸纷翘肖，疵疠独螴蜳。朱愚老南荣，觳觫梦北靷。轶尘既不能，舐犊又不忍。良马未脱衔，上路请言畛。长短何适从，行歌问詹尹。
寄赠周青岑
作者：黎简
朝代：清
体裁：古风

肃斋先生之仲子，年十四号青岑生。好奇生性过我癖，对坐置我五岳行。去秋从我借昌谷，满城西风背人读。诘朝新调惊阿兄，大野荒云莽寒瞩。阿兄华年始十六，士品诗帖润如玉，子乃神骏不羁束。周郎周郎吾见稀，父子秀立三峨嵋。惜哉会有万里别，看汝无翼声名飞。中原后会吾老矣，白发青山予且归。
寄赠麦瑞石
作者：黎简
朝代：清
体裁：七言律诗

瑞石山人诗立名，万松声汹著书亭。亭前松杪海水白，吟里酒杯山影青。深判干时大潦倒，浅学观化栖沉冥。呶呶狂醉吁可畏，高卧风花君勿听。
寄邑丞陈侯寄园并柬万明府
作者：黎简
朝代：清
体裁：古风

寄园先生大隐流，今之古人陈太丘。功名不谢五斗米，意气直卧百尺楼。冷官偶摄江县佐，佐县破署山之幽。吏来白事俯屈膝，官正咏句仰掉头。怪官何事坐兀兀，官亦怪尔相咻咻。何如官吏不闻问，两作无事过即休。压檐露光动桑叶，隔江山翠来桂洲。去年桂洲山下住，见侯高什知有侯。约而不来以病返，黄菊卧对怀人秋。冬十一月疾小瘳，门报有客起披裘。肩舆入村不喝道，恐惊篱犬溪上鸥。论诗中的水浇背，使我忘答舌入喉。相随云龙子自道，谬拟坡谷吾何修。深谭寒景上高木，浅水枉渚登孤舟。相思迟暮伏枕过，乘兴献岁春波柔。马江舣船问津吏，已移新宁山海陬。新宁万侯老诗伯，得君为丞胶漆投。相将濯笔划海水，气力为我回鲸鳅。烦君有作并写寄，乃可起我拘拘偻。
寄邕州祥上人
作者：黎简
朝代：清
体裁：古风

昔游宝莲寺，师也吟者侣。苍茫野田尽，钟磬出林莽。石桥架清流，万木一束俯。庄严仅形似，石佛制绝古。尚疑生云根，夜气泄灵乳。寺僧不厌拙，爱客心所与。即无涉俗礼，又不作禅语。日昃野饭饱，归路久延伫。峰峦叠远大，阴晴入吞吐。茫然已昏黑，不得一把炬。平郊忽霶霶，丛径安可取。指灯投孤庙，手足沾湿土。始知雨阔绝，百里汇一宇。雨脚与游脚，归此一处所。兹游不终日，忧乐乃如许。屈指将廿年，人事讵堪数。予生少至壮，师行老犹苦。儒缁虽异流，根源岂分户。东西数千里，迹隔神不阻。扃怀各定默，身外尽云雨。翻覆本世情，达者混而处。久冥一展矑，天青没纤羽。
寄邕州表兄雷上舍
作者：黎简
朝代：清
体裁：七言律诗

何处松杉是隐君，乱峰如沸海汾沄。軥辀声合一村雨，达磉瀑舂无底云。世德翁孙遥好武，少年魑魅侮论文。寻君亦是还山计，那得儿童便不闻。
寄邕州雷氏表兄山庄
作者：黎简
朝代：清
体裁：古风

麋鹿双峰堂，来仍几叶孙。破月无近路，廿年成远亲。江湖计水驿，风月梦山村。岁时自一家，楼台空四邻。山鬼语夜雨，峒奴舂晓云。石鲮穴地响，崖蜂过壁闻。吟灯明竹馆，琴月映萝门。畴昔数晨夕，诗书诫弟昆。一褫采芹衿，遂嗾佩兰人。青云误西笑，乌几动南辕。待士开东华，穷途回北尘。荆钗老姑母，松阁古徵君。大雷寄书岸，华阳挂壁巾。殁存兄妹阔，山川草露春。哭云瘴日暮，别雨桂丛昏。休文三载病，应无可瘦身。
寄邱东河先生
作者：黎简
朝代：清
体裁：七言律诗

羡说齐州九点烟，罗浮独剩地行仙。碧环贝阙空观海，青霓云楼远梦天。屈子及门馀宋玉，汉皇徵使附张骞。逢人莫诵当时体，于我无如负郭田。
寄郑葵圃大使
作者：黎简
朝代：清
体裁：五言律诗

官闲今郑老，鱼乐古蒙庄。濠濮蘧庐宿，江湖在宥忘。羹尝吴隐水，家世伯夷乡。岂复因人热，臣门一味凉。
寄郭乐郊
作者：黎简
朝代：清
体裁：古风

山人所居庐，老树横压瓦。吟诗脱秋叶，每爱仰面打。山人所种植，意到天亦假。人间莳田熟，月下折竹写。云壑身已安，儿女腹亦果。檐端俯飞埃，不能辞牛马。风雪蔽村墟，行影有樵者。日月入斧柯，识我柯者寡。惟此手中物，如影之与我。我初对山人，无语日对坐。坐久我起去，我啸汝曰可。回首林木高，鸾叫风叶下。
寄陆徵君贯夫
作者：黎简
朝代：清

白下烟波画里船，朱方梅雪梦中天。士龙实是鸾凰子，帝虎虚糜犬马年。欹器周铭通叹识，追魂唐版藉煤毡。何当远道储丹碧，风雨松陵对榻眠。
寄陆徵君贯夫
作者：黎简
朝代：清
体裁：七言律诗

白下烟波画里船，朱方梅雪梦中天。士龙实是鸾凰子，帝虎虚糜犬马年。欹器周铭通款识，追魂唐版藉煤毡。何当远道储丹碧，风雨松陵对榻眠。
寄陈湘舟二首·其一
作者：黎简
朝代：清
体裁：七言绝句

阿容三五好歌喉，一曲黄河眉黛愁。南人得识边情苦，为汝歌成字字秋。
寄陈湘舟二首·其二
作者：黎简
朝代：清
体裁：七言绝句

衰柳寒云官渡头，风波失所荻花秋。寒条夜夜啼乌月，许照颦山病玉楼。
寄陈道士
作者：黎简
朝代：清
体裁：古风

吴筠性高鲠，请隶道士籍。不死今犹生，万虑死已寂。吾师出江左，侠骨冰雪白。避名投岭南，苦貌铁石黑。锲瘿示不语，眉宇怪已极。时复见出语，当饭喷满席。三年同道流，不见几回食。食或尽盆盂，去卧峰顶石。一卧无了期，万象入一息。释道多怪行，高者泯其迹。矫异凡众中，肉眼翻易识。高高飞云颠，仅与天咫尺。漱濯沧海日，霞光满灵液。守雌入寥天，支离远全德。
寄雷氏表兄山庄
作者：黎简
朝代：清
体裁：古风

达磉名山庄，石泉洒古翠。行人俯云峺，千丈不到地。云水两冲撞，争上为雨气。盘盘赴山居，楼阁冠形势。丛篁攒如峰，阴萝下为盖。松枝直干石，乃复怒而避。诸奇竞成易，众响互相碍。孤亭敛暇物，宁心体变态。昔此依母舅，杖几熟陪侍。胜怀已飞腾，始十有六岁。伐竹两峰抗，名堂八分字。屋后一径直，天末万象至。城中十馀夫，百里致书笥。怅矣书被灾，山翁亦仙逝。药山松柏风，年深作哀吹。兹堂不十稔，楹槛就芜废。而翁所登顿，烟霄坐谈艺。葺补不以我，庶缵往者志。白麑定有子，老鹤未损翅。魂梦十七载，宿宿入往事。山川数千里，梦远恐失坠。倘来万山楼，经过我亡妹。孤坟山路旁，为我一吊祭。我甥尔族子，无使坐颠沛。我今坐拘束，今昔有难易。死为不及诀，生为远抛置。呜呼我陷缺，终身负情义。或能复重来，堂下理荒秽。亦为修其坟，畚泥杂洏涕。
寄顾秀年兼怀韩乐馀东老
作者：黎简
朝代：清
体裁：古风

乐馀粤城北，志尔妻也坟。题石墨未干，旋丧其恭人。恭人与君妇，如乐馀与君。昔从故乡别，中外皆弟昆。一落东瓯官，十阅岭外春。春风叫妖鸟，羁臣迷墓门。侧闻太恭人，露屧于墦间。远泪湿别土，乡音招客魂。纸钱在马鬣，桐棺出鱼轩。君送乐馀老，尔留渠自还。惜别或收涕，知命复何云。新故各有鬼，去住同相捐。君妻有魂魄，岂不思故园。殢骨忆归骨，其精为杜鹃。鹃啼关前月，月照海上山。我初交乐馀，以君四年前。我之初识君，偻指以十年。乙巳秋七月，接君于古端。咏我悼亡诗，为我声悲酸。旅次两畸人，峡山增夜猿。伤心我多病，赠句君弗谖。此事生死托，两情弟兄真。判袂阔日月，乞食溷风尘。无益均破甑，有怀闻鼓盆。孑孑咽断歌，草草聊续婚。前年君举子，吾亦抱一豚。已是四十馀，相视脱帽髡。去年出村来，三日谢客眠。药我病不死，笑我家合贫。一片硗确石，谅非参朮田。新泪哭故妻，旧泪思阿干。与君桓山鸟，四散委羽翰。令兄徵君俦，诗品清而尊。时时寄君诗，其义称其言。君望江以南，我望岭以西。别离殊风雨，骨肉久单寒。远伤手足分，近阻朋友欢。乐馀当南归，老得燕玉温。姬姜袖蛮花，盐豉羹吴莼。生涩风味乖，且用慰不鳏。乐馀未损乐，与尔正忧患。孤雏尚膝下，五旬徂鬓边。过去未来心，宦况俱澹然。穷士贵作达，不等平等观。我今但一榻，妥此养疴身。眠食受真香，千花沁氤氲。想君居大城，凉卧仙湖滨。卧醒城头山，兀兀峥赤云。可复梦江南，菱潭照水村。是时乐馀老，散发弄青蘋。我亦芙蓉湾，濯足鸥鹭驯。蝉鸣荔支熟，期尔一破闲。
寄题竹桐九句
作者：黎简
朝代：清
体裁：古风

春村昨夜梦雨足，晓花乱飞鸣布谷。几朝添得墙根竹，骨重神寒数科玉。梧桐浓阴花簇簇，往时晚食石上绿，也长颠枝高过屋。雨打巢乌不能宿，与见新坟叫魂哭。
寄题药烟阁
作者：黎简
朝代：清
体裁：七言律诗

人远苔青药烟阁，几年药鼎冷无烟。竹暗渐深残月径，鸟啼将曙落花天。千号南无身许佛，再来东望海为田。若识当年众生苦，为吾乞饭众香筵。
寄题郭山人就树堂
作者：黎简
朝代：清
体裁：七言律诗

广州园榭百千强，独有山人就树堂。语默自通花鸟性，清廉惟受水风凉。春山旧雨眠留画，畸行新名瘦且狂。转欲黄荃染丹碧，写余香国小村庄。
寄鲍青海
作者：黎简
朝代：清
体裁：五言律诗

南雪小于雹，佛庵蕉竹声。阁虚钟自响，梦了火犹明。别思花惊酒，寒威海照城。旧曾谙鲍叔，今复似虞卿。
寄黄五廷受
作者：黎简
朝代：清
体裁：七言律诗

行藏自抚双龙剑，才力君开五凤楼。贫贱咏歌疑过信，江天花鸟可仍愁。故人入梦新年泪，公府论诗隔岁秋。也得卢王前后列，当时风格动诸侯。
寄黄明经虚舟
作者：黎简
朝代：清
体裁：五言律诗

好雨晚萧萧，秋眠病不骄。透凉舒气血，清梦恋风潮。暂别频亲药，当来为折腰。相违方十日，真怪两颐销。
寄黄舟山同年
作者：黎简
朝代：清
体裁：七言律诗

己酉同门八十人，綦谁捷走轶人群。瞠乎昔已趋尘后，嗒尔今如示地文。莫往莫来怀旧雨，非烟非雾际卿云。汉庭博士需才极，帝迈尧年未倦勤。
寄黄药樵
作者：黎简
朝代：清
体裁：古风

墙头暮鸦飞不起，鸦背松声冷于水。如山北风压破屋，拍枕大江浮两耳。窗竹偃蹇欲折棂，急雨落瓦寒有棱。饥鹘嚆嚆状啸鬼，纸窗琅琅如裂冰。风头愈大雨点重，松子踰时尚跳动。灯危在壁寒不明，心战如波静还涌。我忆滇山西远征，冰天苦月寒峥嵘。两奴争被静一鬨，独马恋人悲自鸣。身劳归惜妻孥苦，裘敝倏惊年岁更。煌煌肥马从朋友，跕跕飞鸢阅死生。生还喜尔情过绝，以病示人无病骨。明日梳头视青镜，今夕苦吟得白发。莫思广厦庇众寒，少陵诗翁古迂拙。
寄黄药樵
作者：黎简
朝代：清

墙头暮鸦飞不起，鸦背松声冷于水。如山北风压破屋，拍枕太江浮两耳。窗竹偃蹇欲折棂，急雨落瓦寒有棱。饥鹘嚆嚆状啸鬼，纸窗琅琅如裂冰。风头愈大雨点重，松子逾时尚跳动。镫危在壁寒不明，心战如波静还涌。我忆滇山西远征，冰天苦月寒峥嵘。两奴争被静一哄，独马恋人悲自鸣。身劳归惜妻孥苦，裘敝倏惊年岁更。煌煌肥马从朋友，跕跕飞鸢阅死生。生还喜尔情过绝，以病示人无病骨。明日梳头视青镜，今夕苦吟得白发。莫思广厦庇众寒，少陵诗翁古迂拙。
寒夜
作者：黎简
朝代：清
体裁：五言律诗

夕日上城墙，毕逋乌尾黄。潮光助新月，钟紧激南霜。一物今衣褐，孤鸿且稻粱。漫漫坐无事，惭此夜何长。
寒夜
作者：黎简
朝代：清
体裁：七言律诗

寒夜漫漫漏正遥，忽闻虫语助无聊。唾壶未击歌先发，古剑重看酒欲消。海水枯来谁复记，寒云孤雁自应飘。丈夫热血愁难尽，白首青灯费咏谣。
寒夜书寄·其一
作者：黎简
朝代：清
体裁：五言律诗

有愧贫轻别，遥怜病重寒。药无虚日寄，命免与春残。客帐波涛警，严更风雨阑。先题一行竹，归路且平安。
寒夜书寄·其二
作者：黎简
朝代：清
体裁：五言律诗

连宵应梦见，几日动归情。佞佛惟缘我，凝神乃感卿。瓦风来大壑，波月涌寒城。自展行看子，愁鬟香雾横。
寒夜忆亡妹邕州
作者：黎简
朝代：清
体裁：五言律诗

孤坟在天末，骨冷汝何知。有子辞多日，为人好几时。聪明应自悟，魂梦及吾疑。曩夜平生见，苍茫无一词。
寒夜课甥学忆四妹
作者：黎简
朝代：清
体裁：七言律诗

天海交寒云作团，风舟傍岸屡翻掀。苍凉日色沉沙树，悲壮江声入水村。旧易牛衣仍长物，远难鸡子叫新魂。冰霜绝塞欺枯腊，寸草青青念报恩。
寒山书院怀古·其一
作者：黎简
朝代：清
体裁：七言律诗

鸟雀凌晨踏落枝，昔时台榭尽离披。半厓野菊霜犹泫，满院寒松风自吹。云势半空原易散，山名千古竟难移。词人莫漫悲寥落，苔藓当年已没碑。
寒山书院怀古·其二
作者：黎简
朝代：清
体裁：七言律诗

诗家曾此重登临，月榭风亭不废吟。短壁已无怀古句，寒厓空见落秋阴。烟霞寂寞谁为主，石磴荒凉客独寻。閒倚苍松忆岁月，著书人往到如今。
寒感
作者：黎简
朝代：清
体裁：五言律诗

海色涌空寒，狂云叠急湍。脩鱼阴噀日，伏雨黑如磐。儿女为人贱，慈严梦我安。忧惭身俯仰，事业岁催残。
寒月怀周生
作者：黎简
朝代：清
体裁：七言律诗

虚白凝寒阔冰眸，中冬圆象厉于秋。檐枝映地花如写，露瓦霏霜水欲流。雪在岭南杨子宅，人谁天末庾公楼。知君高下亭台夜，官树啼乌晓不休。
寒江
作者：黎简
朝代：清
体裁：七言律诗

寒江东浪逼西樵，蔽海来鸿逐怒潮。蟹舍水松低宛转，蚬塘风荻偃飘萧。倦游长物归长铗，在野生涯托短谣。天末相思况迟暮，小山丛桂好须招。
寒江
作者：黎简
朝代：清
体裁：古风

朔风吹昏鸦，查查飞复集。西日东流水，无语各自急。仰面牂牁舟，决眦一鸟入。暮色莽浮浮，人烟静浥浥。四时转两鬓，万感赴独立。路人见吾老，来者非我及。西山古时青，今朝吾拄颊。
寒江
作者：黎简
朝代：清

朔风吹昏鸦，查查飞得集。西日东流水，无语各自急。仰面䍧牱舟，决眦一鸟入。暮色莽浮浮，人烟静浥浥。四时转两鬓，万感赴独立。路人见吾老，来者非我及。西山古时青，今朝吾拄颊。
寒花
作者：黎简
朝代：清
体裁：五言律诗

夕日下方墀，寒花矜暮枝。地偏春入早，视止步行迟。人意怜幽侧，吟情只怨思。故园亭外月，香影自迷离。
寒谷
作者：黎简
朝代：清
体裁：五言律诗

万古此寒谷，峰回世路移。琴书谁韫秘，风雨日迷离。鸟出山逾静，兰芳客未知。几人招隐士，不负白云期。
寒雨独坐
作者：黎简
朝代：清
体裁：七言律诗

柳上高楼天渺茫，岸低松杪走江光。春阴自入黄昏重，雨气遥垂黯澹凉。鬓侧药烟妻久病，人间花候我还乡。会须判断今年兴，莺燕关愁也不忙。
寒食
作者：黎简
朝代：清
体裁：七言律诗

寒食千家送寒具，深春三月大江深。新坟白纸飞惊眼，宿草青山碧痛心。西乍暄阳东乍雨，花梢晴煦柳梢阴。中襌表袷时宜称，竹屋松溪冻不禁。
寒鸦
作者：黎简
朝代：清

寒鸦畏影避不得，天地并作秋水色。浩浩烟霜千里高，亭亭三点两点黑。汝自哀鸣夜长极，俯视严城深阒寂。我自竦肩鹤一只，苦吟咢咢杂叹息。劝君双眼清回碧，耐此孤月凌厉白。莫宿高楼最高柳，主人已为路旁客。花房春风吹舞衫，旧燕新人不相识。穷檐冻雀尔所见，一瞬空仓不得食。何如入我香苑树，钵饭慈乌共朝夕。呜呼汝鸦无肝膈，昨夜凄凉今不忆。西风刺骨一万丈，南枝微命几寸翼。
寒鸦
作者：黎简
朝代：清
体裁：古风

寒鸦畏影避不得，天地并作秋水色。浩浩烟霜千里高，亭亭三点两点黑。汝自哀鸣夜长极，俯视严城深阒寂。我自竦肩鹤一只，苦吟咢咢杂叹息。劝君双眼清迥碧，耐此孤月凌厉白。莫宿高楼最高柳，主人已为路旁客。花房春风吹舞衫，旧燕新人不相识。穷檐冻雀尔所见，一瞬空仓不得食。何如入我香苑树，钵饭慈乌共朝夕。呜呼汝鸦无肝膈，昨夜凄凉今不忆。西风刺骨一万丈，南枝微命几寸翼。
对山楼歌寄郑庶常文川秀才遥川兄弟
作者：黎简
朝代：清
体裁：古风

香山城环江水光，城头众山如女墙。东风吹雨西落日，云阴日色参低昂。对山楼出城中央，追索变态穷荒唐。兽云立海掩日黝，鱼涎噀潦洒雨黄。峰峦汹涌海屼嶪，万岳顷刻攒冰霜。何人自展一粟内，静者乃知四大忙。翰林兄弟双凤翔，下十二城窥八荒。立身真不倚家世，好义岂必徵休祥。一昨开筵夏五朔，七年两度莲重房。虚当异县咤异见，如以二难名二方。无诗佞笔焉用佞，便号狂简元非狂。诗逋登楼为君偿，芙蓉堆皱天青苍。冰藕应分玉女井，碧筒一吸莲花洋。元气氤氲沁君骨，秀句卓绝为天章。我今别君还众香，四十二河沙故乡。兼君一十八人社，开我五百四峰堂。浦风水云枫叶凉，横江鹤飞鸣自伤。去时宿舂百里粮，归来海干三寸强。故山羽族本同气，玉树巢覆金桃僵。低佪寄声双凤凰，飞抢且愿于榆枋。
对月
作者：黎简
朝代：清
体裁：五言律诗

可怪今秋月，孤光畏自看。邻人生后哭，草露骨边寒。近野闻禾气，高天惜雨干。重云须几夜，三五好团团。
对菊
作者：黎简
朝代：清
体裁：七言律诗

云露清深袷袂凉，吟肩孤鹤对孤芳。秋须好月矜幽素，晚缀疏花故静香。冷蝶宿枝如问病，徵君断酒恐嫌狂。三年举室严斋禁，乞我留侯辟谷方。
寿东河先生
作者：黎简
朝代：清
体裁：七言律诗

秋之初月月之初，今岁生朝往岁无。银云玉露仍南极，碧海青山照白须。驺唱何时冀北野，鹤飞今近惠西湖。明年来献海外药，丹灶遗丹蒲涧蒲。
射虎图歌
作者：黎简
朝代：清
体裁：古风

猛虎得人秖数尺，将军昨夜箭入石。山风偃木髯竖戟，将军眼睛如虎绿。目光电交倚一镞，镞弗应弦则手搏。后有陡削曲绝趋，虎进不已人负嵎，人虎不得少踟蹰。欲急已迟拟即失，将军气盛体若橛，肘如枯枝杯不溢。彼何人斯李广真，谁其写之曹将军，不尔安得梦入神。我欲短衣驰匹马，今人旁观汗犹泻，况乃左右匍伏者。
射鱼曲效李义山题画
作者：黎简
朝代：清
体裁：古风

青城石青如死铁，秦王鞭电电入裂。海天无底塞风雨，神妪夜啼石根血。𥯨簩铜牙性蹶张，弩弸壮士身倒僵。连机千矢饮一矢，先涌一山如火光。血波峥嵘赤还碧，八溟鯹风吹海色。仙人却骑红鲤鱼，以袖障面还方壶。白云帖天帆一幅，骊山清秋望徐福。徐福此去仙不还，祖龙空赭青城山。
将晓
作者：黎简
朝代：清
体裁：五言律诗

兰风香猎猎，竹月静荒荒。户外灯光敛，墀东人影长。星芒依树碧，海气隔云黄。骨瘦兼吟苦，槎枒畏板床。
小园
作者：黎简
朝代：清
体裁：五言律诗

水影动深树，山光窥短墙。秋村黄叶瓦，一半入斜阳。幽竹如人静，寒花为我芳。小园宜小立，新月似新霜。
小园即目三首·其一
作者：黎简
朝代：清
体裁：七言绝句

雨后月前行独来，园西云外晚轻雷。瓦声忽过东邻远，月下白莲含雨开。
小园即目三首·其三
作者：黎简
朝代：清
体裁：七言绝句

曲曲空篱未绕花，已令明月井交加。寒藤露朵清秋夕，可爱窗灯掩冉遮。
小园即目三首·其二
作者：黎简
朝代：清
体裁：七言绝句

竹风亚枝雨点重，一点着衣寒斗生。剧愁花晚力憔悴，点点到花花益明。
小女
作者：黎简
朝代：清
体裁：五言律诗

汝哭能言梦，娘愁到汝边。鬼知今隔岁，爷尚不成眠。学纺车圆小，胜簪髻重偏。裁衣须倍得，新减药煎钱。
小庭亦有月赋乐天语一百六十字
作者：黎简
朝代：清
体裁：五言排律

小庭亦有月，明水一方塘。黯淡海榴影，依稀菱荇香。近人寒蟋蟀，发兴远沧浪。藓篆层云碧，霜丝细草光。即空居士室，还度美人墙。咫尺分良夜，玲珑罥绿杨。谁家开翠幕，平地写银潢。得失归无有，盈虚莫较量。是来皆过去，何处占中央。况此鸠巢借，频惊兔窟忙。秋晖三偻指，宵梦九回肠。独树标江汛，繁花绕水乡。石泉沸蚯蚓，亭露响筼筜。多取真消受，无争滥独当。中边透肝肺，冰雪养清狂。李白如相索，分贻一屋梁。
小役
作者：黎简
朝代：清
体裁：五言律诗

赁舂吾本业，小役悯邻人。为汝分安饱，何曾任水薪。几家灶下养，昨日膝前身。尔长儒门内，他时识尔亲。
小桥
作者：黎简
朝代：清
体裁：七言律诗

古木平沙想伐檀，横陈犹是卧河干。不须细雨苔元滑，似有微霜月甚寒。野老秋村行买酒，清溪红树望扶栏。花时揵户谢来鞅，外听马嘶知路难。
小病
作者：黎简
朝代：清
体裁：七言绝句

青蝉露下白莲风，晓有深凉日浅烘。无病无聊如小病，一花憔悴绿烟中。
小病寄闺人
作者：黎简
朝代：清
体裁：七言律诗

尘中养疴迫无闲，客去西风亦拓关。窗瞰夕阳城上树，意浮秋水枕前山。霜寒蟛蟹倾筐得，潦退芙蓉出手悭。归计即当看玉玦，别期何事卜刀环。
小病已又用雨字韵二首·其一
作者：黎简
朝代：清
体裁：古风

勿药守七日，见复光泰宇。垂帘菜畦色，青动帘外雨。天人南郭几，蘧庐东山墅。不有宠辱惊，委形等抟土。
小病已又用雨字韵二首·其二
作者：黎简
朝代：清
体裁：古风

柳风澹不收，寒意行可取。花莺别青阳，云日会白雨。东海不死药，南华养生主。鸿冥讵知高，但觉无腐鼠。
小窗绝句
作者：黎简
朝代：清
体裁：七言绝句

水漫寒陂草拭光，春愁浩浩赴人强。小窗雷雨墙根竹，着急蕉芽斗笋长。
小立
作者：黎简
朝代：清
体裁：七言绝句

未能白袷不胜裘，二月天南似晚秋。小立柳阴凉耐得，新雷蕴藉晓风柔。
就树堂寄郭山人
作者：黎简
朝代：清
体裁：古风

爱尔就树堂，瓦脊俯山木。终年花绕床，每夜叶打屋。纸窗明短檠，梧雨奏哀玉。古瓷春陆离，新花露芬馥。画成碧山晓，海日照檐竹。
居处近双门鼓楼赠谯者
作者：黎简
朝代：清
体裁：五言律诗

百年犹短梦，消尔几鸣钲。可叹人间夜，安眠亦远行。白头君坐得，沧海陆初成。今古无穷事，悠悠入此声。
居西郭石帆来问
作者：黎简
朝代：清
体裁：古风

天地莽莽间，子以贫贱至。子而不过我，我亦续前睡。大江动微秋，五郡冷海气。昨夜严城钟，百里梦破碎。起视江上月，水色互天地。客孤夜寒阔，城高曙光大。君来已增感，云露况陵厉。论诗远千古，顾影愁一对。清时不能狂，坐困家室计。妻儿贼中来，细诉南村事。官舶如白衣，军号无赤帜。是境蜂有毒，到处狗不吠。兹来就安食，始觉贤妇智。余家半月别，昨日一书寄。妻病如秋柴，怜彼膝下稚。饥来自能食，破袷寒自衣。小女解劝娘，今年仅三岁。大女已十龄，药苦惯尝试。厨下小奴婢，琐屑拂人意。劳劳两穷措，靡靡万俗累。今夜同被眠，魂梦无乃异。宵残尚太息，明日身曷置。出门秋空高，白日照行袂。行歌向风尘，浮云与时逝。方舟横江波，虾鳝恣游戏。沧海无巨鱼，饵犗亦何冀。悠哉心如旌，日夕劳已瘁。
山鹧鸪词·其一
作者：黎简
朝代：清
体裁：七言绝句

越王青草汉皇山，今日春风古碧寒。一过城门行不得，鹧鸪城北唱阳关。
山鹧鸪词·其二
作者：黎简
朝代：清
体裁：七言绝句

黄金弹弹山鹧鸪，谁家哥哥教尔呼。可是留欢行不得，频行频问可行无。
峡山月示升父
作者：黎简
朝代：清
体裁：古风

十五年前峡山月，客路思家才几日。今年月来看客帏，低头却无家可思。江光箭急射石壁，千嶂玲珑动金碧。蛟龙乍警回深沉，风雨即来无咫尺。秋阴压地山多影，夜气浮天水摇白。城郭逾时晦明改，尔我尽情哀乐得。离合之间且如梦，生死那能不沾臆。回首家山今夕秋，老亲梦短夜长极。梧桐叶响灯火细，儿女夜啼邻舍寂。为君语罢续太息，起踏城埤半江黑。过江塔影袅千丈，轩然欲跨乌龙脊，去弄初阳沃焦石。
左处士石崖弹琴诗
作者：黎简
朝代：清
体裁：七言律诗

卅年和气养清苦，曼衍天倪为此声。师事西山求立志，仙还东海得移情。初非伤别魂须黯，半不知音涕自横。不见却愁闻却怨，起行江月绕襟明。
巨雨时东河先生住城北忧之有述
作者：黎简
朝代：清
体裁：七言律诗

悬河听霤寻常事，偻指销魂十七年。涡地下惊山出口，灌城圆似井窥天。也知旧雨非今雨，已破初禅入二禅。浩浩衢波眠得否，骑曹骑马欲乘船。
巨雨飘我书籍作
作者：黎简
朝代：清
体裁：古风

昔我双峰堂，风襟动高阔。赤日漏云脚，白雨转天末。天末雨尺幅，日外山明灭。阔嫌山无尽，高识雨所出。今居沧海旁，屋矮千树密。安知水村外，气象海簸日。浅牖如船窗，水花穴墙窟。南风送急雨，箭弩直排闼。公然逼书床，乱湿我书帙。丈室何可避，闭户手足失。钻隙成决渠，坐隅恐过膝。近思西淋山，云海两突兀。远忆南海庙，烟嶂具纸笔。困坐病怀恶，行卧恒郁郁。孤舟展平川，安得纵超越。
巫山高
作者：黎简
朝代：清
体裁：古风

巫山高以阴，寒景若死灰。千年妖艳临高台，愁云怨雨习习来。长狐啸血成碧苔，一丝冷梦寻不回。柳枝啼烟秋满眼，楚风吹魂不得断。阴萝绿帐冻绝尘，云旗影直湘天晚。巫山高，湘水深。神仙已葬还有心，白日冥冥猿夜吟。
己亥正月五日江上有诗寄吴蜀两故人
作者：黎简
朝代：清
体裁：七言律诗

云光山晓两清高，高映大江无细涛。赭衣丹桨百里碧，鸟急花轻相对劳。蜀客新年仍旧梦，吴侬春酒托征袍。别后题诗又终卷，可能就次在挥毫。
己酉四月绝句三首·其一
作者：黎简
朝代：清
体裁：七言绝句

龙眼花时蜂满村，溪流浓绿涩堤痕。花光晼晚云狼藉，故作骄晴故昼昏。
己酉四月绝句三首·其三
作者：黎简
朝代：清
体裁：七言绝句

坛覆云根老柏庭，社公袍笏藓纹青。一从社后无风雨，可乞身边社母灵。
己酉四月绝句三首·其二
作者：黎简
朝代：清
体裁：七言绝句

庙瓦璁珑碧草烟，西淋山翠漾江天。天光净绿飞晴雪，剩见清明几陌钱。
己酉龙眼诗
作者：黎简
朝代：清
体裁：七言律诗

年年园果误归人，龙眼初黄颗颗匀。此别扳枝出手远，六年时荐饤盘新。辞乡荔紫梅黄后，去岁秋分白露旬。是日归舟挈鸡犬，过时嘉树感风尘。
平叔制我衣
作者：黎简
朝代：清
体裁：七言律诗

已自藐姑胜雪霜，亦非须贾赠衣裳。后先生日怜同命，江岭孤儿共有丧。金紫他年更哀痛，芰荷送老独芬芳。两须深箧徵游记，东海波尘不可扬。
幽居
作者：黎简
朝代：清
体裁：古风

幽居敞东南，小楼入千里。有愧三十年，诗心极云水。点青山覆瓯，浮白田变海。远送风雨尽，阔知天地始。昔年走天边，颇怪造化理。偶俯陡地深，一仰接峰起。兀峍秋士胸，悲歌动蛮市。事迁人亦老，生涯澹如此。
幽花
作者：黎简
朝代：清
体裁：七言律诗

点缀寒藤带石萝，似矜如怯避阳阿。星前月下还宜白，日暮风吹不可多。空谷补茅偎侍婢，中洲啼竹倚湘娥。鸟飞自动南山静，动静之间奈汝何。
广州僦居小病已呈袁升父并示吕石帆
作者：黎简
朝代：清
体裁：古风

病躯动静机最微，寒暄潜换先警肌。入春出门未十日，花气药烟犹满衣。朅来僦居极交奥，侵语甘受强邻欺。觅虫大鸡穴墙脚，翻爨饿犬狺斋期。物各有主吁可畏，妇可出走疾而驰。辞家抱病此生有，到处避人吾道非。石帆吾兄升甫弟，病境未见如此奇。夜来人起我始睡，梦有不赴夫何追。桐阴满地茅屋小，水光动檐春日曦。就中石鼎晓叶火，正对绣佛劳荆妻。坐思村舍若万里，幸此良友诚一时。虞翻骨屯岂倒置，靖节饿腰非任吹。白云晓行碧草晚，俯仰若有枨触之。身如拯溺救木偶，目不转晴惭偃师。昨嘲吕生食羊肉，体忽加瘦妄誇肥。兹烦袁子致药物，君素多病良知医。仲叔不贪已为累，马卿久渴谁能治。艰难性命托友爱，如此古道宁失依。支床扶病三太息，再拜需杖无容仪。
广州僦居楼上作歌赠石帆虚舟兼怀周令北上
作者：黎简
朝代：清
体裁：古风

南风江云汹雨色，千里亭亭入城黑。东边一角日漏光，雨脚西走楼中央。阴晴满目滞吾子，虫臂鼠肝哀我死。已抛一世等一梦，那怪流言若流水。东风几日吹墓纸，回首荒山谁免此。迟速人命朝暮耳，为君酒尽歌蒿里。春檐夜雨更鼓寒，百年几得相团圞。他时白发残漏急，何有青春高阁闲。五丁昨夜开群山，云气抱座衣裳单。好山惜是倦游得，故人去此何时还。西梦岷峨入天去，经过北海新题墓。东望沧江入地深，不见南楼赋诗处。南楼赋诗友朋缺，中原送人死生别。明朝北郭看上坟，眼中谁非离别人。
广州城下寄平叔
作者：黎简
朝代：清
体裁：七言律诗

鬓丝萧飒叶飕飗，舣此西风老树头。九月江清千丈玉，三城日落最高楼。王恭尚有当时月，宋玉难胜远别秋。恨是牂牁亦东逝，不能南合大江流。
广州张太守清荫园席上作兼呈邱南澳杨崖州是日小除薄宣归兴二十四韵
作者：黎简
朝代：清
体裁：古风

百姓含哺了，先生饮水甘。政闲并岁暮，下士侍高谈。清荫来农隙，嘉名第笔尖。赏心中十六，储食外馀三。先路忧弥缝，为山式具瞻。树同将母寿，池照约躬廉。狂简刍荛入，园官苍茫芟。景多难给目，爱重不容谦。老桂吹金粟，寒榕挂古髯。城头落远黛，水底皱晴岚。两接高轩客，齐停跨海帆。论诗风蕴藉，坚坐日清酣。密席开梅舫，疏枝写月檐。华灯波琐碎，绿酒竹脩纤。人影雪为壁，书声花隔帘。饮缘文字久，群是鹭鸥兼。士覆停云末，衣妨夕露沾。小除惊日月，舍肉为慈严。越石宜安塞，东坡远化儋。登龙仰元礼，倦鸟谅陶潜。回首三城晚，归风一叶恬。别馀残柳碧，春拂暖江蓝。宛转青萝嶂，暄妍白袷衫。花村梦蝴蝶，公府夜潭潭。
广州有传予作古者及见吕石帆黄虚舟颜菊湖始惊喜尚在乃为此诗
作者：黎简
朝代：清
体裁：五言律诗

生死何轻重，而烦路上人。诸君皆不欲，一命尚宜贫。故国关山梦，经年药饵身。定劳张孟辈，礼意重交亲。
广州歌·其一
作者：黎简
朝代：清
体裁：七言绝句

劳煞阿侬将水称，城南水重对河轻。一双红鲤吸人影，饮水自然人有情。
广州歌·其三
作者：黎简
朝代：清
体裁：七言绝句

远簇山光入水光，热心禁得住清凉。方花诃子连珠结，紧抱心头到死藏。
广州歌·其二
作者：黎简
朝代：清
体裁：七言绝句

绕城骀荡柳毵毵，映水女儿红汗衫。向晚棹花春浪软，香云先渡白鹅潭。
广州歌·其四
作者：黎简
朝代：清
体裁：七言绝句

干株高柳碍斜阳，半海青阴半海黄。生小不经鸡鸭滘，送行今出凤凰冈。
广州秋晚见柳感咏
作者：黎简
朝代：清
体裁：五言律诗

水国西风里，秋光但水光。去年今日路，江口此垂杨。荣落看人急，枝条畏汝长。我生心已死，离别太寻常。
广州馀闲室咏灯呈东河先生
作者：黎简
朝代：清
体裁：七言律诗

玉兰叶大似梧桐，先集秋前几夜风。风紧耳鸣蝙蝠翼，灯摇眼乱薜萝丛。众香小苑閒今夕，密竹碧纱深冷红。他日怀君洞庭晚，江云明灭水连空。
应试了还村庄作
作者：黎简
朝代：清
体裁：七言律诗

过江钟叩晓云高，万事人间一事劳。残月苍凉照颜色，扁舟掀揭任波涛。潮生昨夜听鸡语，风猎平沙落雁毛。也愧卿卿不相问，年年亲为拂尘袍。
庚子生日
作者：黎简
朝代：清
体裁：五言律诗

吾年三十四，半度客中春。倍得向来日，便为中寿人。含情邈今古，受命足风尘。歌咏江声里，悠悠自苦辛。
庚戌三日至六日风雨甚寒时俶装已迫
作者：黎简
朝代：清
体裁：七言律诗

欲息劳身假暖春，春来风雨更劳神。天南梦夜先愁雪，岭北花时亦作尘。不厌蹇驴驱贱子，恐虚连骑误慈亲。行藏镜里看头脑，可称冬烘一解巾。
度曲
作者：黎简
朝代：清
体裁：七言律诗

谱曲当时枉有神，招魂今日却无因。翻怜十载邕州客，呼得三生地下人。独宿畏醒还畏梦，中年伤别过伤春。自言自听皆吾妄，鬼录何书许认真。
庭中杂花口占
作者：黎简
朝代：清
体裁：七言绝句

种花底事有美报，只是早起并迟眠。何似水篱数竿竹，亭亭深影月娟娟。
廉甫楚园坐石床论诗予掌檠入乃见之
作者：黎简
朝代：清
体裁：七言律诗

不省苔垣夕日移，藤阴香暗动秋篱。苍凉花影青灯外，凌厉诗心白露时。前辈流风何李远，悲歌结习鬼神疲。后贤亦自多岐在，转恐多师失我师。
延祥寺至宝积寺
作者：黎简
朝代：清
体裁：古风

泉壑投延祥，松麓上宝积。俯窥无底云，却立千丈壁。东峰忽深黑，雷霆迸虚石。雨来挟飞瀑，声与万松敌。长云过人顶，急步脱我屐。山寺已闭门，叩关者何客。回顾所来处，漫漫不能识。老僧呼洗足，雏秃抱衣炙。旋寻池洗药，复究泉卓锡。
廿六日还家度岁舟行有作
作者：黎简
朝代：清
体裁：七言律诗

野屋江篱悄悄春，低花临水不骄人。归飞细艇疾饥鸟，回首大城高暮尘。衣绤凄其绪风暖，吾谋疏耳物情真。香糕馈岁辛盘酒，未得安贫且讳贫。
廿馀岁予于粤西武缘道中题驿垣诗有句云古戍啄独鸟终途无一人昨有从西还述和诗者不知名氏前后剥落惟首句见小吏字其下有短句谁先路千峰我后九字后字下意是人字韵云诗甚起予或者彼土守令过此而作因复题二首·其二
作者：黎简
朝代：清
体裁：五言律诗

存亡非意料，倡和已心通。山鬼烦呵护，猺天多雨风。梦魂同落月，吟咏付寒虫。君识题诗后，西来少岁丰。
开岁倏五日赠诸子
作者：黎简
朝代：清
体裁：古风

开岁倏五日，蔼蔼欣有怀。光阴作寒暖，乃是春日佳。中园玩草木，泄秀茁柔荄。小甲天地壮，大信气候谐。何用寄和乐，吾亦思吾侪。事适理赴言，日出多不乖。樵夫去年病，顾影如立柴。大哉造化恩，乞此拘拘骸。攘臂生死外，放浪与子偕。百觞罚有限，四序随无涯。品汇且姚佚，言笑不安排。
开春连日暄妍丰年之象欣然有作惘然有忆·其一
作者：黎简
朝代：清
体裁：五言律诗

花厌旧人哭，新年更故枝。看花感性命，回首默低垂。日色开生气，天心与盛时。灾荒休重说，雨露实无私。
开春连日暄妍丰年之象欣然有作惘然有忆·其二
作者：黎简
朝代：清
体裁：五言律诗

贼散清波战，巢烧白燕军。捲旗天际柳，归梦海东云。今日平淮颂，谁家北斗文。腐儒遥起舞，花袂搅缤纷。
开镜
作者：黎简
朝代：清
体裁：七言律诗

掩书开镜入中年，白日黄河急鬓边。哀乐以来常梦鬼，死生无着转疑仙。忍饥回首思香国，不饮何心望酒泉。早晚鲥鱼学张翰，绿蓑风起皱江天。
张灵峰送葵扇
作者：黎简
朝代：清
体裁：七言律诗

冈州葵扇俗易得，得自诗人为可珍。浪说笼䈡叶作席，但惊蝴蝶翅如轮。云随东山脚下屐，风垫白沙头上巾。明月江村宜病肺，摇摇花影夜怀人。
张璞中与在邕州一别廿馀年须发皆白矣佛山镇偶值谈二三日而归惘然有作寄之
作者：黎简
朝代：清
体裁：古风

君归二三月，春水云中桡。红棉夹青山，中有白髯飘。一去三十年，所得可偿劳。请君一回首，天划牂牁高。白骨架黝石，短魂汩长涛。君昔故心人，生死那得料。存或不得归，十九变土苗。省君囊中诗，蛮语半已操。中间三十载，别日与路遥。时于梦中见，惊作死后交。今嗟鬓须改，幸极筋肉牢。自君西去深，有弟瘗黄茅。黄茅作瘴时，滞骨痛腥臊。彼土厌新人，今君归故巢。天末风雨黑，礼魂须大招。阳春三月暮，花莺媚江郊。物华且告退，老境难独逃。携手恐梦寐，仰首频自搔。人行大道间，日在高柳梢。
张药房赠砚
作者：黎简
朝代：清
体裁：七言律诗

他日人间西北路，可教兹石得平分。吟鞍北上融燕雪，行簏西征宿瘴云。未学难投仲升笔，既迁防似宋人斤。伤离卧病年年事，岂有名山与此君。
张药房赠笔即作画答之
作者：黎简
朝代：清
体裁：五言律诗

不死友朋喜，此生贫病馀。作歌新有笔，为客旧无鱼。坐久伤心话，形疲试腕初。云山与年寿，长在谓何如。
归心
作者：黎简
朝代：清
体裁：七言律诗

四载离乡三载饥，廿家为里十家非。树根父老馀生话，花里渔人得路归。燕懒候门秋阔绝，竹重开径梦依稀。蘼芜山下遥回首，已是新人弄素机。
归思
作者：黎简
朝代：清
体裁：五言律诗

山川互主客，归梦满人间。夙昔径寸地，风云何日闲。镜深松尽影，潮入水开关。闻道何徵士，曾嘲买药悭。
归思
作者：黎简
朝代：清
体裁：五言律诗

秋海恣风涛，身心亦已劳。逾时碧梧落，今夕白云高。病警先寒节，吟多厌素豪。抒忧何长物，归箧得离骚。
归村庄数日感家园荔支两番不得吃有作
作者：黎简
朝代：清
体裁：古风

去年别新坟，出门荔支熟。张槎两弓地，天水围独哭。巨涨接天雨，潦酿云色浊。顾恐未冷骨，卑地水入木。不暇庇死魂，堤溢海过屋。崩流挟悬霤，前后百飞瀑。土偶坐昏旦，咫尺到骨肉。安能作梗泛，或可命不速。千忧破一岁，九死投两目。今年归逾期，已过六月六。老蝉挶叶哑，饥乌托枝秃。差得远忧患，不许及口腹。岂敢为口腹，但感行局蹴。忆我长斋人，春晚病已笃。供佛犹及新，繁阴掇珠绿。
归梦
作者：黎简
朝代：清
体裁：五言律诗

秋悲先草木，归梦属江天。山白江摇月，沙微天抹烟。身浮积水阔，心沸大旗悬。远近都为客，风波似昔年。
归梦行赠平叔
作者：黎简
朝代：清
体裁：古风

菊花满篱白云高，樵夫昨梦归村皋。柴门夜开秋水白，天地一物无所逃。晓来语君君语我，西风客帐悬波涛。归心大江五千里，耿与水月相劳劳。枫林见天猿堕影，风露阔远资夜号。不及三声客已醒，哀音隐耳泪在袍。梦中哀乐各已杳，独计别日增郁陶。逝将放怀拂袖起，君向梅关我花里。岭梅开花我梦君，君眠花店逢故人。
归舟寄麦文池兄弟云隐兄父子
作者：黎简
朝代：清
体裁：七言律诗

县西北角郡东南，水漭入村花照潭。风便舟漂轩浪赤，雨移城出切天蓝。万里亭前耦耕得，小金山下课儿堪。却来州府阅时事，归作太平田野谈。
归里
作者：黎简
朝代：清
体裁：五言律诗

半载长长去，今朝草草归。入门刚晚食，开箧换秋衣。稚女解言梦，病妻犹上机。残年守和乐，难得共寒饥。
录别张大谷十二月廿五日
作者：黎简
朝代：清
体裁：七言律诗

柴烟粪火题诗处，去马来牛作别时。为设维摩花雨榻，无烦高适草堂赀。身先梦去惟应恋，客并春来不肯迟。知尔看花还惜别，短篷疏棹费相思。
彭侯欲以西峰寺馆予为僧所却旋得居停作诗呈彭侯不必示僧
作者：黎简
朝代：清
体裁：七言律诗

居士毗耶室自空，不妨狮子至天龙。已同槐树心无火，莫示莲花舌有锋。长者布金祇树界，何人贻句木兰钟。未离地病还吾病，讵以儒宗缚梵宗。
彭明府竹林席上
作者：黎简
朝代：清
体裁：七言律诗

隔城山翠动凉氛，时雨吹花益酒薰。东里歌辞传太史，南村农事访徵君。薄游客馆容称病，如市臣门半课文。饮水已甘相见好，四年西梦峡山云。
往事
作者：黎简
朝代：清
体裁：五言律诗

往事在来日，往来无住身。眼看逝者水，吾亦古之人。命岂名相倚，哀于乐更真。廿年天地内，刻意得伤神。
往事
作者：黎简
朝代：清
体裁：五言律诗

往事如昨梦，悲欢空自知。死遗生者恨，来以去时推。悔在吾犹谅，情多命不宜。秋风行坐有，玄鬓汝何为。
徐天池怪石松树歌
作者：黎简
朝代：清
体裁：古风

玄冥一角塞雷雨，虚壁动荡风吹衫。怪君终岁坐阴磴，不许白日窥玄谈。高摩神霄出盘屈，窅刮鬼窟搜嵚嵌。天池丈人未饮酒，真气索索如惷蚕。洒然一醉眼屼峍，撒手绝壑笑掀髯。大呼外垂数分足，呼得矫矫龙移潭。铁嶂泐裂无留行，上逼真宰翔帝骖。腾踔欲上不可上，其尾掉脱厥首衔。裴旻仰天剑堕面，白霓千尺投空函。天低地昂向落日，鲁韩之战方痴酣。天池有笔力如此，樵也有臂犹能担。我有古纸阔三丈，亦有笔似木柄劖。直须面壁扫一幅，是真画也无多惭。为添一个百岁僧，趺坐树下如瞿昙。忆昔邕州逢石人，颧颡壑壑眶岩岩。神光睒䁡照梦寐，欲写我见此老堪。大阿罗汉得此老，肉眼亦不夫夫凡。自言秦皇避雨处，老木奇鬼毛彡彡。天门半夜啸风雨，山岳震动滃云岚。老僧好奇此三宿，百怪摄我吾能戡。铜青铁黑树欲死，不死亦有化者监。行将金庭石桥南，访此髡者之穷庵。风涛翻江冷灌顶，不听以耳冥而参。
得其詹报去年九月复举一子诸友为制花灯颇精美用以相庆也邀予过其家予先作此寄之情至无文亦焉用文
作者：黎简
朝代：清
体裁：古风

吾年四十五，得子自恐迟。君今五十八，言得第三儿。竹叶妻所藏，花灯人所贻。灯烛燕春庭，桃李明夜枝。大儿学礼客，二儿诵文词。小儿花影下，转侧间笑啼。阿翁览镜笑，齿豁鬓如丝。自顾抱朴学，于何为白眉。慰妇近勉喜，思亲远益悲。悲心杂存殁，平昔两相知。死痛胡豸浦，身后则已而。生怜二樵子，兄我吾弟之。他年易而教，可为诸子师。宁知十年长，君老精弗亏。而我数年来，病甚吾久衰。母耄不敢叹，儿孩难力提。请论儿佛莲，今甫学语时。乃喜弄纸笔，胜于索栗梨。能自书佛字，亦能画鱼鸡。木石与人屋，彷佛任意为。安识渠受命，深与母解颐。耶为迂经生，人曰老画师。堕地遽求火，愿其骍勿犁。何尔生固然，似我行太畸。我恐尔长大，尔仍我支离。支离不足讳，门户讵云隳。望其后可孝，爱之先已慈。聊用报吾兄，两心同所私。君必昌且蕃，无以老自疑。春寒闭风雨，缓缓赴灯期。杯酒泥好乐，何有荒不治。我今病良可，相思数披衣。当来同买春，未来先寄兹。兹诗意未足，还看教子诗。
得内人病中书
作者：黎简
朝代：清
体裁：五言律诗

梦魂四十夜，午睡且相寻。病久无惊状，离多疲怨心。参苓宁造命，儿女未辞襟。惭坐南楼雨，终宵河水深。
得句
作者：黎简
朝代：清
体裁：五言律诗

文藤寒渚晚，咏句白云高。病体今年逸，秋蛩夙命劳。梦为万里客，衾拥大江涛。动静非由外，无营可自操。
得平叔书寄侯贞友
作者：黎简
朝代：清
体裁：七言律诗

前棹夷犹信路难，归期蹭蹬为新欢。离杯别雨征衣湿，水白山枯濑月干。枫戍鼓边青眼夜，霜灯江上黑貂寒。侵寻又饯江南客，应见梅花在驿鞍。
得平叔正月上旬书作寄并似周生
作者：黎简
朝代：清
体裁：古风

忆汝作书日，吾庐花雨冥。书来八十日，书至天始晴。起览复卧病，梅雨梦江城。湛湛楚江尽，黯黯枫林青。梅野一半黄，落地烂如蒸。乍怪雨气酸，亦杂海气鯹。不辨松与常，安知君户庭。我魂亦劳止，君怀焉得宁。丈夫即特达，逐逐神龙行。间阔望风云，辄通雷电灵。君今彪炳文，虎豹变未成。长啸土囊裂，无乃剑吷声。区区朋从内，起居须自呈。发书花未繁，报书柳已零。尚喜春怀人，春晚得言情。江南石头水，下有沉书泓。今无殷洪乔，亦畏蛟龙精。自从别君来，头痛风彭訇。积思旷笔砚，实非懒堕萌。神明与病惫，欲强不可争。使我坐兀兀，知君眼瞪瞪。眼中吴山晚，西神碧凄清。似我大乌峰，惨澹遥亭亭。勉欲一写之，寄汝吟猿屏。但是伤离处，即复有猿鸣。近怜许周生，闻见闭重扃。竹烟杂榕雨，芙蓉波絮萍。此景满君心，梦此太瘦生。人瘦我亦瘦，别泪老纵横。
得平叔玉山舟次十二月十一日书
作者：黎简
朝代：清
体裁：五言律诗

层冰明玉山，舟胶玉山间。归及小年夜，书刚大庾关。开时春过半，今日汝安闲。湖上西神绿，吴妆梳晓鬟。
得海樵先生书
作者：黎简
朝代：清
体裁：七言律诗

门前三月牂牁水，水上杨花万里萍。百纸寄书归未得，十年浮客苦零丁。瘴随雨脚新云黑，石趁船头古铁青。弟也病衰儿娶妇，可能无日息劳形。
得秦述尧岳州书
作者：黎简
朝代：清
体裁：七言律诗

巴陵残雪见春还，南国莺花几日间。水落九江开楚泽，眼明寸碧是君山。波涛作梦犹空堕，身世浮舟得少闲。才发来书即去客，谁家明月照荆蛮。
微雨
作者：黎简
朝代：清
体裁：七言律诗

三日江云抱暖雷，茫茫水气覆村来。少增腻粉匀脩竹，深借春阴渲绿苔。帘外薄光浑晓暮，柳梢平望失楼台。暗桃明李何人辨，南浦烟帆迟我回。
微雨
作者：黎简
朝代：清
体裁：古风

雨成已无云，虚视若梦梦。霢霂醉物心，于无以为用。隔江见林居，山翠数村共。茫然过沙树，树杪青荡动。泠风拂于野，寒色自播弄。机发灰未湿，气变衣透缝。沧洲双白鸥，炯炯不畏冻。
微雨四绝句·其一
作者：黎简
朝代：清
体裁：七言绝句

海东晴后片云飞，应覆花村几日归。断雨零风似相识，故吹香气湿尘衣。
微雨四绝句·其三
作者：黎简
朝代：清
体裁：七言绝句

檐边花雨仅沾衫，楼外蘋风不饱帆。何人人日人间世，不自怀人对此堪。
微雨四绝句·其二
作者：黎简
朝代：清
体裁：七言绝句

朝来初雨粉初花，嫩日痴云酿岁华。天暗川光远春静，镜中桃李有人家。
微雨四绝句·其四
作者：黎简
朝代：清
体裁：七言绝句

春风旗带指西飞，东海歌声战士归。入城一路花争笑，雨薄花明照锦衣。
微雨村行
作者：黎简
朝代：清
体裁：七言律诗

落花满笠复沾衣，斜雨斜风逐逐飞。行乐晴明春有几，流年心迹病多违。竹新松密深由径，鸥熟潮生即款扉。跣足入城果腹返，为饥驱我以情归。
微风
作者：黎简
朝代：清
体裁：五言律诗

窈窈复瀜瀜，溪光皱碧空。落花催落景，微雨泛微风。信步停云下，秋心片叶中。暮蝉吟致好，轩翼漱疏桐。
心如以裘赠
作者：黎简
朝代：清
体裁：七言律诗

过玉山时大雪飞，故人披汝远游衣。思亲旧泪沾襟在，同体知交以我归。睹物梦频来客帐，不寒书已报慈帏。明年大雪梁溪夜，应抚孱躯感暖晖。
忆万山楼寄兄
作者：黎简
朝代：清
体裁：七言律诗

生长天西忆旧游，昆崙之水万山楼。楼堆残卷贻诸子，山断三江让合流。膝下小年如信宿，河边孤冢已松楸。岁荒书远无多语，亲不攒眉但白头。
忆华首台
作者：黎简
朝代：清
体裁：七言律诗

华首台松奇似石，雨花桥水怪于云。一春断梦虚无到，卅载旧山风雨闻。僧老把苕行扫蚁，虎瘖冲柴夜如麇。何当萝带芙蓉衱，妻著麻姑蛱蝶裙。
忆双峰草堂
作者：黎简
朝代：清
体裁：七言律诗

天末何人识此亭，亭中有客昔髫龄。四山叫啸风吹雨，寸火寒光夜读经。草软野麋冲矮柴，藤阴哀狖裂虚屏。云泉回首尘襟黑，廿载黄冈竹尚青。
忆昔行
作者：黎简
朝代：清
体裁：古风

忆昔黔山卧樵者，作诗鬼门吊人鲊。黄昏碧火行木客，阴洞雄狐拜金马。荒山性命寄鬼神，药囊苓朮扬灰尘。陈生床口来切病，巫角声中闻死人。昨日相逢今日死，故乡人作殊方鬼。半人半鬼忧惧中，白木欃柄青筠笼。出门抚额涕泪语，入山刮面冰霜风。晚归炼药土灶烂，昨夜山雨飘湿炭。腰圆腹大操苦辛，热呓狂嗔耐呼唤。同命上船始啖粥，回头滞骨谁奠饭。吁嗟吾免后人哭，顷刻魂为数君伴。牂牁水急东流深，白日清波千里心。秋风袅袅吹江水，别酒茫茫乍古今。此生日月成今古，故鬼松杉妥风雨。千年马鬣须贞石，一恸龙山馀湿土。土湿不干秋草碧，秋阳照我心独苦，青衿将穿发堪数。
忆昨行寄升父
作者：黎简
朝代：清
体裁：古风

忆昨缆船黄峡口，去弄神湖入灵壁。衣露为霜覆古杉，人语如钟动岩石。秋山日轮万丈静，直射飞泉散寒白。山容殿瓦草木叶，尽拭昼光为月色。诸天月午不见月，但见秋水无声浮大泽。昙花施食众香界，鹤背吹笙水精域。别来客病作仙梦，仙峰肯入病魂魄。为愁一束秋芙蓉，嫌我查牙瘦相逼。窗明雨歇烟瓦晓，已是人间五月天海赤。伤离我昔警秋瓜，有约君来及新麦。蹇谁留之三妇艳，归吾不得八口食。两身千里同时梦，晓猿夜鹤曾相识。草堂英灵勿嘲笑，道山日月无今昔。木棉花落柳踠地，两番不来荷的皪。知尔床前花满湖，莲子同眠待成菂。五月六月花可惜，七月星宿棋子大，入汝池中明似弈。八月枯荷声摵摵，九月鼎湖西风吹桂花，王孙不来秋草凄以碧。
忆村中芙蓉
作者：黎简
朝代：清
体裁：七言律诗

一度芙蓉五日归，多情天气与晴晖。水云夕照依依静，篱落寒江眇眇稀。佳节几时秋遂老，劳人有梦病相违。惊心秖在城头树，红叶如花万点飞。
忆村居花草五绝句·其一
作者：黎简
朝代：清
体裁：七言绝句

人间春暖雨茫茫，碧水绿蒲田甲秧。农日虚抛眠里计，村花不到梦中香。
忆村居花草五绝句·其三
作者：黎简
朝代：清
体裁：七言绝句

夜听双雏说我家，方绡巾髻避桐花。避过桐花避梧子，碧琉璃泡打拈茶。
忆村居花草五绝句·其二
作者：黎简
朝代：清
体裁：七言绝句

药烟小阁无人到，忆得春深坐似醺。竹里微阳花上雨，暖寒胶漆不能分。
忆村居花草五绝句·其五
作者：黎简
朝代：清
体裁：七言绝句

苏家园中万花谷，实孕广州花栅花。有待搆亭名借景，驱人心力媚吾家。
忆村居花草五绝句·其四
作者：黎简
朝代：清
体裁：七言绝句

乞得邻梅插古瓶，开春十日浸清泠。只今二月村花满，忍对残枝攒叶青。
忆梅
作者：黎简
朝代：清
体裁：七言律诗

未归梦归烟水涯，亦有先春知岁华。碧波特与洒洒月，夜气不作冥冥花。好妨篱眼明人眼，澹极谁家似我家。若解勾诗且留待，入窗云露一枝斜。
忆梅五首·其一
作者：黎简
朝代：清
体裁：古风

今宵众香亭，花影晰可数。孤村夜寂寂，风月太清苦。老梅数点烟，一笑出篱坞。风情盎而韵，寒意骄欲语。
忆梅五首·其三
作者：黎简
朝代：清
体裁：古风

樵夫喜闭关，独处存夜气。三五墙头花，泄我古春閟。我卧寒未起，好事外已至。先生静芚芚，行独花亦厉。
忆梅五首·其二
作者：黎简
朝代：清
体裁：古风

一枝俯溪水，照耀天仓浪。灼灼鲛人珠，不要明月光。林白鸟避影，气严人不狂。亭亭万丈下，时有孤云翔。
忆梅五首·其五
作者：黎简
朝代：清
体裁：古风

去年眼力尽，寥落不成花。今年报花开，卧病且离家。风恬城树静，梦冷江月斜。门内参欲横，门外官上衙。
忆梅五首·其四
作者：黎简
朝代：清
体裁：古风

晚坐我亭上，虑淡天自清。离离暮竹外，楚楚老眼明。苍茫昔年梦，黯惨故人情。自哦咏怀诗，亦未称达生。
忆母舅山庄
作者：黎简
朝代：清
体裁：七言律诗

虎豹轮囷黑石丛，兰泉两牖腋飞虹。午移山鬼开铜镜，夜禦熊人响铁弓。雨外檐晴千嶂日，吟边衣卷八方风。廿年矮屋沧江岸，已似舟居作钓翁。
忆郭山人
作者：黎简
朝代：清
体裁：七言律诗

花笑重檐燕语云，芳时长忆郭山人。碧畦卖菜门前雨，苍壁垂藤瓦背春。孤榻众香亭子梦，晴阶五色画盂尘。年来痼癖应同病，满贮烟峦不庇身。
忆郭山人登粤山夜望·其一
作者：黎简
朝代：清
体裁：七言绝句

天深地虚水月静，摩诘夜登华子冈。万里云心八溟外，影垂千尺在寒塘。
忆郭山人登粤山夜望·其二
作者：黎简
朝代：清
体裁：七言绝句

万家尘梦搅空虚，阅世山人鹤不如。木棉打瓦响竹屋，阿母唤灯儿读书。
忆鼎湖示升父
作者：黎简
朝代：清
体裁：古风

鼎湖冠古端，峭绝万山里。泉迸地肺深，楼竞石角起。浩荡树若海，上沸河汉水。日行松风中，雨泄石云底。僧面香火色，黝瘠顽铁死。礼梵洞响风，烧纸钟叫鬼。龙湫不能名，欲状气已痿。魂梦尚用壮，时复入心耳。袁生善笔舌，刻凿造化理。多闻前阿难，好奇后韩子。樵夫鼎湖诗，寄去三百里。山城展诗卷，可得有欢喜。不如城头山，落影压吟几。
志喜
作者：黎简
朝代：清
体裁：七言律诗

十万楼船碧海边，海风旗影奏歌旋。王师一熟崆峒麦，旅谷三穰畏垒年。今日濒陬要龚遂，敢窥溟渤笑苻坚。圣人天上垂衣坐，宇宙清平九点烟。
忧涨三十四韵
作者：黎简
朝代：清
体裁：古风

去年东南涨，粤国有饥色。桑榆失暮岁，东作补亦得。开春早湿种，万望同一亟。岭海数千里，沃㽭照云碧。四月禾作枪，谓可救朝夕。莲洋几万顷，浊浪拍天赤。半年足无毛，忽复滥潮汐。南人西向拜，愿杀阳侯力。三日倘小泄，万室无大瘠。况闻西南苗，乌合为鬼蜮。嗟尔生性惷，动我王怒赫。径烦大经略，七省下霹雳。耕者虽不变，战者劳未息。官程重军兴，师行首粮食。遂有山县民，内揵自遏籴。今兹愆淫雨，安足累大德。圣人好生心，旸雨皆蕴藉。杀伐庸有光，疆理岂虚画。水乎恣方割，浩浩无爱惜。饥寒受漂转，死徙甚锋镝。今暮日西落，虞渊天不黑。昆崙发雨覆，牂牁断涨脉。浮浮积泡至，渐知水势极。纵之入溟渤，未有增涓滴。急使潦归海，乃是民受益。泥糜粪其田，晚作更滋植。足知涨于人，利导而恶积。南人两年来，见水颇悽恻。南方百年来，无兵久蕃殖。安得萍翳风，大荡沃焦石。八溟静无烟，天镜剨开辟。猛刮龙蛇窟，返住安乐国。老生所读书，南华性之适。时至爱秋水，达观删盗蹠。
怀周石农新兴县十六韵
作者：黎简
朝代：清
体裁：五言排律

出户独萧索，故人皆别离。剩身天地阔，长路岁年迟。花冷辞乡剑，囊键脱颖锥。六经忧患内，五柳去来辞。尔且红莲幕，予惟白接䍦。真宜分道走，安复逐人为。雨热催香稻，云赪熟荔枝。赋粮官课早，徭树俗情悲。一语千家福，群山五月时。火珠悬骨血，仙种绝鞭笞。以子诗书士，因论口腹私。径蒙狂受灸，毋任病难医。事或成轇轕，郎今判度支。取民诚有制，效命岂无知。属土迂疏切，披衣昼夜思。美游兼善政，阮瑀在南皮。
怀居寄诸君子
作者：黎简
朝代：清
体裁：古风

狂简三十年，昔者行万里。一身为孤舟，浩浩踏云水。引领望前路，自分必劳死。今为老青衿，居然村夫子。就地得破庐，亦云苟完矣。先人所创造，割裂为生齿。中闺风雨中，仅足置床笫。外舍名丈室，约略八尺耳。稍欲植桐竹，便已逼案几。寸心倘局脊，天地限方轨。亦知达人胸，鹑鷇无碍理。于兹十馀岁，妻孥有欢喜。胡为丈夫者，乃转不如彼。客至如钓艇，垂钓可窗里。客言何须广，所贵善经纪。入夜鸟聚巢，少稚呶老耳。老人述哀乐，叹息夜分已。未能妥晨昏，有愧适甘旨。耿耿撄褊怀，郁郁实坐此。此篇寄朋辈，恐复咤知己。士而怀其居，不足以为士。
怀张粲夫扬州
作者：黎简
朝代：清
体裁：七言绝句

百年楼阁十年秋，未见三生续昔游。不止二分无赖月，花田三度到扬州。
怀张药房呈翼云三首·其一
作者：黎简
朝代：清
体裁：七言绝句

南涧东坡度岭时，首春五日偶然期。试寻髯李相思处，曾拗梅花南向枝。
怀张药房呈翼云三首·其三
作者：黎简
朝代：清
体裁：七言绝句

远接离心近接春，年光去较客程频。刘生不许遥寻梦，才自鸡鸣唤醒人。
怀张药房呈翼云三首·其二
作者：黎简
朝代：清
体裁：七言绝句

林里长江江上山，离人纡绕落黄间。君知万里三年路，一轴离愁共往还。
惜家园松树家人析为薪
作者：黎简
朝代：清
体裁：古风

六松隔水见，朝昏有凉声。窥我草堂东，花檐浮气青。每每朝日出，金碧交我庭。枝疏鸟影滑，丸转上下鸣。自从我南归，护惜过十龄。先公手之泽，至今枝上平。我行屡回首，我还则相迎。今别半载归，谓共寒岁情。有米薪易致，落叶不可胜。未闻储升斗，坐使食不成。兹松本无欲，何怒于园丁。斸之即净尽，一木空高撑。使我疑帆樯，曲岸隐巨舲。况乎持刀斤，缘险如猴鼪。危己以戕物，恐复为物撄。命物互得失，多陷而少明。语人转自默，命物何重轻。
惷蠕
作者：黎简
朝代：清
体裁：五言律诗

惷蠕说苗酋，披猖相尔矛。从天压云阵，堕地割蚩尤。烽燧横祥霓，牂牁役泛舟。老生闻屡捷，欢喜望田畴。
感咏
作者：黎简
朝代：清
体裁：七言律诗

壮怀频拂昔游衣，海内行尘出箧飞。中岁渐多生死事，前途今恐友朋稀。伤离满眼花俱泪，养疴同林鸟息机。远枉都人怪奇迹，渔樵何梦上京畿。
感甲辰六月之涨
作者：黎简
朝代：清
体裁：七言律诗

水哉吾忆甲辰年，海上伯牙弹断弦。孤岛异乡围独哭，浮沤归梦看新阡。故人十载长无忘，六月三旬昔已然。宿宿休须续风雨，翻盆冲瓦似防川。
感秋
作者：黎简
朝代：清
体裁：七言绝句

杨柳湾头人已稀，南湖舟子送行归。秋风又到芙蕖叶，照见江天鸿雁飞。
感竹
作者：黎简
朝代：清
体裁：五言律诗

新月下西垣，墙腰竹一竿。佳人难再得，翠袖易生寒。近草碧已老，邻梅香故酸。幽心一日内，三抚此明玕。
慈度寺已落数过致师始以一诗贺之
作者：黎简
朝代：清
体裁：七言律诗

往日松风浩浩声，蒺藜支径走狸鼪。去来劫远今殊昔，二百年中亏复成。禅病榻容居士借，语香堂以木樨名。夙根谁可当头棒，糙饭吾同折足铛。
慈度寺松障歌
作者：黎简
朝代：清
体裁：古风

饥乌食榕不果腹，飞入空村啄大屋。屋山横雨海刮风，窜逐风势飞入松。村静月寒哀彻骨，尾劳毕逋落口实。胡髯匝匼古甃莎，长带窈窕山鬼萝。窍虚辍乐鼠塞窦，根襻迸沫蛇盘窠。年深物化若蒙鞟，摄迷毁体如病魔。之而鳞甲身半露，挣攫风雷气凭怒。痛钳不放入定身，解缚谁能持咒护。千缕沧波喷齧痕，前朝老衲手爪存。可怜是病非四大，当此直指不二门。吾师慧剑金刚宝，此物根尘葛藤老。漫留不割说法了，此法要使人尽晓。此法既使人尽晓，一声霹雳笑绝倒。是时冰雪归故林，吾与居士观其心。
慈度寺茶话
作者：黎简
朝代：清
体裁：五言律诗

踽凉玩芳草，芒芴动旃檀。日为蝉声暮，松滋云色寒。山尖天末出，墙外竹梢看。精舍公须借，吾来护我兰。
戊申二日寄王平水三绝·其一
作者：黎简
朝代：清
体裁：七言绝句

残冬廿九江上船，春心摇漾属江天。谁家烟水篱根晚，判与梅花自过年。
戊申二日寄王平水三绝·其三
作者：黎简
朝代：清
体裁：七言绝句

诗家容易有春光，中岁心情不敢狂。料取伤春与伤别，三生公案付王郎。
戊申二日寄王平水三绝·其二
作者：黎简
朝代：清
体裁：七言绝句

夹江寒柳未勾牙，河北河南见暮鸦。波心停桡避鸦影，羡汝能归还是家。
戊申四月廿六日题
作者：黎简
朝代：清
体裁：七言律诗

去腊大寒南日暖，今年四月袷衣凉。川光柳暗辞春国，雨暮烟朝况水乡。首夏正传苗叶短，馀荒犹见岁时长。慈乌有子斥鴳笑，百里此行无宿粮。
戏为绝句八首·其一
作者：黎简
朝代：清
体裁：七言绝句

江雷故故破春眠，村口吹波到枕边。雨里题诗花里夜，整拚陈思入新年。
戏为绝句八首·其七
作者：黎简
朝代：清
体裁：七言绝句

绿叶红破碧桐树，紫藤阴待青莲花。中间合设维摩榻，禅卧春风病在家。
戏为绝句八首·其三
作者：黎简
朝代：清
体裁：七言绝句

剪纸斑烂兽样镫，蜡烟光曳小轮绳。费他闺性劳儿女，笑舞春墀唤不应。
戏为绝句八首·其二
作者：黎简
朝代：清
体裁：七言绝句

试著儒衣青似葱，纚纚长带袅春风。罗敷冷笑嘲夫婿，个是盈盈步府中。
戏为绝句八首·其五
作者：黎简
朝代：清
体裁：七言绝句

揭海波涛坐不濡，肉峰横锡卫天吴。髯公履险如罗汉，墓树需悬渡海图。
戏为绝句八首·其八
作者：黎简
朝代：清
体裁：七言绝句

病思苍茫懒意生，桃花灯影小诗成。阿芸不识春闺静，阁笔支持索抱声。
戏为绝句八首·其六
作者：黎简
朝代：清
体裁：七言绝句

江柳江花思妙年，大乔小乔俱水仙。桃花雨内春潭碧，授曲聪明小妹偏。
戏为绝句八首·其四
作者：黎简
朝代：清
体裁：七言绝句

昔昔怀人梦南涧，遥遥度岭似东坡。闻镌海外流传句，秖为闻声唤奈何。
戏作饮酒诗五首·其一
作者：黎简
朝代：清
体裁：古风

山光泼晴岚，重碧无处受。受之窈然深，九渊一杯酒。一杯满吾量，玩之不离手。我能以目醉，德在酒人右。澄天厉泓峥，秋水养清浏。醉黛五岳横，君知几培嵝。
戏作饮酒诗五首·其三
作者：黎简
朝代：清
体裁：古风

老生故自狂，天趣不酒醉。此座自胜骂，不骂吾有罪。任真岂口过，虽然亦吾累。人自无是非，我本不夷惠。凄然以春温，暖然以秋厉。见之令人痴，思之令人畏。二者一反观，析一以为二。神瀵灌天倪，万古饮和气。
戏作饮酒诗五首·其二
作者：黎简
朝代：清
体裁：古风

饮酒辄和陶，流习雅亦俗。诗如清尊傍，荤臭堆败肉。我爱文湖州，与妇入深竹。烧笋罨香饭，不负此俭腹。诗固庚口言，酒亦称情足。遂觉千亩云，是我醉后墨。君不知我饮，看我衣上绿。
戏作饮酒诗五首·其五
作者：黎简
朝代：清
体裁：古风

诗家角门户，屈伸若蛮触。告退者阮亭，方滋又山谷。扬波必至泥，末流受其浊。未始非偶人，而以土笑木。谷拙实竞巧，阮鲜乃趋俗。予惟劝君饮，饮量取自足。酒中有真气，粹然见眉目。
戏作饮酒诗五首·其四
作者：黎简
朝代：清
体裁：古风

今朝风侧侧，春寒雨霿霿。堂下青满畦，滉瀁帘光动。故人素心子，煮菜一尊共。论诗取真境，耳目非近弄。迩室自此远，约之以为纵。君知古之人，体虚致实用。所学不我欺，耻躬先自讼。酒酽人以暖，雨晚花益冻。
戏咏残烛
作者：黎简
朝代：清
体裁：七言律诗

八面玲珑万炬稠，留仙难得避风楼。洞房梦里春天曙，乐部堂坳缬眼愁。烟雾深蒙五侯宅，珊瑚真可两炎洲。谁知雪月穷檐客，不厌寒光养炯眸。
戏嘲含笑
作者：黎简
朝代：清
体裁：五言绝句

愁待花含笑，翻成笑不成。如何始开口，知有几多情。
戏寄谢剑池三首·其一
作者：黎简
朝代：清
体裁：七言绝句

大海东风走逆涛，河南河北柳枝高。两边楼阁波心艇，暮雨朝云何太劳。
戏寄谢剑池三首·其三
作者：黎简
朝代：清
体裁：七言绝句

鸡鸭滘头鸡鸭群，花船桨急各飞分。棹过珠海犹含露，散与珠娘化作云。
戏寄谢剑池三首·其二
作者：黎简
朝代：清
体裁：七言绝句

晚云狼藉过江飞，带得秋阴急雨归。夜来潭下见山月，与尔冷开江上扉。
戏寄谢荩臣
作者：黎简
朝代：清
体裁：七言律诗

日日雨来南入城，城中不见热尘生。心知物态安无躁，眼接山光远益明。水底碧天深鸟影，柳边白袷试蝉声。新诗改罢谁闲着，晚饭新凉寄老兵。
戏札我闼
作者：黎简
朝代：清
体裁：七言绝句

扶病帖门春胜书，有人夜半窃而趋。君知疟侮还相妒，此是医门逐疠符。
我家
作者：黎简
朝代：清
体裁：古风

窈然九江底，俱是西樵青。舟行惜山色，不觉棹自停。抽帆信微风，碎浪玻瓈声。转折傍沙嘴，诸村来送行。我家而灵岳，仄掩落日明。西风皱江天，飞翠入柴荆。三年客饥馑，梦馁形神清。昨夜村口月，千顷海雪平。鲥鱼长尺半，媚我老瓦瓶。梦中吾自歌，世外无人听。
所居楼南窗
作者：黎简
朝代：清
体裁：古风

不识高城外，江声几许高。大风吹海气。虚阁动秋涛。万象夜生静，一身思独劳。布帆无恙在，吾欲试轻舠。
扁舟
作者：黎简
朝代：清
体裁：七言律诗

尔馨扁舟我敝庐，古青铜斗紫溪鱼。大胜惠子浮枵瓠，隘视王尼宿露车。禾熟水田飞蚱蜢，风前海岸止鶢鶋。人间未觉寥天远，眇莽无粮食有馀。
扶竹
作者：黎简
朝代：清
体裁：五言律诗

高风撼枝叶，竹汝未根深。致远他年事，相怜今日心。何人将此义，伐杖莫同林。可自支寒得，青青者子衿。
抒忧三十八韵
作者：黎简
朝代：清
体裁：古风

忧来不能抒，密云共沉结。羌无西南风，为破海上月。广州入初夏，时日但坐阅。昔予万里外，自恐家食缺。今为故乡客，亦报粮屡绝。贫土愧佣保，远近事一辙。苍茫登北城，田风长苗悦。远塍蠕而勤，来人更相迭。人人负囊橐，官粜久未辍。岂无诗书士，入此贫者列。予欲丛其中，朋辈笑我拙。宁无斗升储，及尔妻子活。长歌动粤市，笔巧言乃呐。君去勿复道，余自匪贤哲。艮人如鹪鹩，怀芳感鶗鴂。斯叹太仓鼠，郢待丰亭鳖。闲居指悬椎，闷处口衔碣。典衣谋客餐，搜箧兹乏竭。僮仆私自喃，我任其蹇劣。年荒我当困，我愚彼当猾。妻孥且宽颜，况彼蚁附羯。西蛮比年凶，米价近稍埒。哀我短命妹，遗孤正凄孑。不及食新麦，民恨积古血。生不见汝死，老亲临汝穴。今年挈甥还，远与坟土别。新鬼待寒食，小见纸钱爇。今夕千里泪，洒汝坟旱裂。悲风下寒雨，长天亘骚屑。粤城连北山，云木隐嵽嵲。售地大石里，卜筑面广阔。移家虽城会，亦可避烦聒。养亲数弓内，近市有甘洁。惟忧二人心，终为逝者闭。床头无黄金，人间又炎节。忽忽恐愁风，瑶草亦易歇。中宵数搔首，平生耻扪舌。涸鲋需谁苏，囊锥几时脱。
护花木于后园作
作者：黎简
朝代：清
体裁：古风

先人手种花，人逝花欲槁。或言欲生之，须与挂素缟。芸芸万物性，天人各呈巧。有知自天予，无情乃人造。心气之所通，理近事冥杳。仰视空苍苍，泣血赪碧草。一草与一木，苗裔自皇考。政欲佳子弟，爱惜如指爪。明月夜漠漠，白露秋皦皦。恐有诗老魂，觅句此幽讨。书味间烧笋，生涯习尝蓼。善果出嘉林，嘉林无恶鸟。
抱病
作者：黎简
朝代：清
体裁：古风

我讥卢照邻，荒代困多病。后人亦笑我，支离负明圣。昔闻犬子贫，捷得狗监径。作赋游天地，致身亦时命。古者喧千秋，我何守独行。甘心食荼檗，苦节托歌咏。覃思奏唐虞，坚欲汰卫郑。风雅斯未能，文质或偏胜。短智诚侏儒，高足转径庭。惟皇道荡坦，多士绝钻竞。冶镕金无言，霜厉钟自应。静通进退理，卧识草木性。梦寐恬风波，言语展比兴。茅心但须介，笔舌非敢佞。致远恐自泥，知止入于定。花竹费日月，豪发数坼迸。地萌茁心机，天籁集虚听。示病云何灭，益生幸能正。后途戒突梯，前辙如破甑。
拟古七首 其一 陈思王宴歌
作者：黎简
朝代：清
体裁：古风

高台千里风，暮从西北来。浮云东南驰，白日急以颓。张筵俯大江，今古一气窥。良会易为散，乱乐易为悲。鸿雁回且翔，鸣声一何哀。不畏冰雪苦，恐触弋者威。牵牛与织女，微波不通辞。河汉无桥梁，亦知两相思。卓卓二三子，凤皇群来仪。凤皇有同德，毋为妄孤飞。
拟古七首 其七 谢太守游山
作者：黎简
朝代：清
体裁：古风

高步纵遐思，长啸振清音。栖春爱阳阿，延秋入幽林。寒燠不系节，变易非在心。条篁奏天竽，续泉滴风琴。朝轩美霞举，暮景通云阴。声色惑已滋，闻见纷遂侵。事异道与胜，境回理俱深。羊公乃殊势，谁王愿同吟。洲渚芳草歇，桂树期远寻。
拟古七首 其三 蔡中郎弹琴
作者：黎简
朝代：清
体裁：古风

时哀伤我心，心伤劳我音。宁折我手爪，毋毁我素琴。徘徊中庭阶，有鸟来自南。明月照白露，北风吹高林。中曲正凄转，哀乱不可寻。鹳鹤鸣阳皋，其子和于阴。感至情亦齐，用兹慰忧吟。
拟古七首 其二 诸葛丞相躬耕
作者：黎简
朝代：清
体裁：古风

稊稗乱我稼，我自殳除之。举锄长太息，天歉我当饥。掘地以为山，补彼而伤兹。周公重来德，尚父已用机。苏管实包疽，智至民皆疲。捐让与征伐，圣人审其时。抚时谅固真，量力吾谁欺。
拟古七首 其五 阮步兵饮酒
作者：黎简
朝代：清
体裁：古风

鸿鹄从东来，六合纳一顾。下见沧海波，上恐白日暮。惊风荡百鸟，悲鸣无归路。感彼微命折，翻然自飞去。东临太山顶，回首鸣且慕。倏忽逾万里，遗声落尘雾。达人抱忧致，困迹取超步。沈醉谢形影，情遗理滋悟。
拟古七首 其六 陶徵君乞食
作者：黎简
朝代：清
体裁：古风

日出万物作，吾亦念吾勤。所勤既不遂，终以及固贫。予命当饥寒，曷敢优望人。辱骸营一饱，操心期昔闻。夷齐亦何冀，不觉愧弥真。
拟古七首 其四 管处士绝交
作者：黎简
朝代：清
体裁：古风

窃脂岂云昧，爱舍取畏人。相士在顷刻，不掩平生真。振衣陟崇阿，高唱遗白云。颇自慎饥渴，深爱夷齐贫。夷齐不念恶，人固不能新。守己以终老，何为受缁尘。尚冀顾芳度，在道昔者亲。
拟古意
作者：黎简
朝代：清
体裁：古风

盗泉必不苦，道渴思饮之。未饮尚自思，已饮不复知。同行十馀人，一人宁渴死。其人未有病，病坐众人指。竹生性本直，曲之生不得。韧麻语弱蓬，惜汝无寸力。劣马不畏鞭，畏路长而弦。安得星堕天，来下填盗泉。
挽郭山人
作者：黎简
朝代：清
体裁：七言律诗

古迹今朝就树堂，年年相见见苍苍。昨来乍怪神明泣，此去真无岩壑光。法物病胠藤笈尽，山杯风剩竹根香。樵夫半百论交泪，服药题诗倚客床。
撰母舅雷德威先生墓志铭寄诸表兄
作者：黎简
朝代：清
体裁：七言律诗

化宫灵雨药山云，松柏萧萧十载闻。遥惜达夫中好学，亦惭阿士继能文。钟离不得归亡妹，栗里犹繁有嗣君。母舅女甥魂魄远，陆途三日两孤坟。
放歌四章·其一
作者：黎简
朝代：清
体裁：古风

白云在天兮安所归，海水流兮无尽期，予行迈兮劳苦饥。风萧萧兮临浩波，抚时逝兮聊独歌。怅离居兮芳草残，芙蓉尽兮江水寒。春有兰兮秋有菊，道路远兮心不迁。心不迁兮怨有之，思不极兮犹可言。
放歌四章·其三
作者：黎简
朝代：清
体裁：古风

我衣新兮不忍著，我衣故兮不忍却。我身劳兮我亲知，我心伤兮狨夜啼。车入渊兮舟上山，我能行兮非其任。扬素袂兮激哀歌，泪潺湲兮匪自今。
放歌四章·其二
作者：黎简
朝代：清
体裁：古风

隔千里兮共朝昏，同辛苦兮不能闻。雁南飞兮复北飞，北风满天兮载鸣且饥。非夫君兮不能怨，怨不敢兮聊复思。
放歌四章·其四
作者：黎简
朝代：清
体裁：古风

同行路兮命如何，君安车兮予蹇驼，驼苦路长兮人苦事已多。回吾驾兮曰归只，大江滔滔兮不知生死。予离忧兮亦已早，霜先秋兮谢予芳草。天有日月兮地有道途，道途之人兮相代老。
放鸽引
作者：黎简
朝代：清
体裁：古风

九万天清气萧爽，银铃噏风嚆矢响。㨦身乍似鹰臂翻，绝地独为羊角上。团团柳絮搅青冥，白云离离霜翮明。眼收海水一泓碧，杯胶烟光九点青。果然饱谢空仓雀，皎然误是辽东鹤。去时拊跃遇鸿蒙，归处苍茫认城郭。俯念雕笼顾主人，主人仰面空漠漠。我闻放鸽大庾关，一决抢已西樵山。聚粮三月人千里，系帛斯须尔两间。或言此事诚可叹，贾人利网极云端。世间靼鞑非常物，十度浈阳九失还。幽朔阴风积三峡，义鹘恶人非恶鸽。鸽乎择主勿自劳，画檐碧树身已高。
散病
作者：黎简
朝代：清
体裁：五言律诗

日云山翠暖，烟海柳阴凉。病起诗心豁，花繁物态狂。壁苔滋竹色，畦菜养帘光。曼衍容吾老，年忘坐亦忘。
斋中咏盆石水仙
作者：黎简
朝代：清
体裁：古风

盈盈春江深，脉脉怨花月。盆池清夜气，眼冻厉明雪。赏近心已远，香袅风一发。掉头见吟影，素壁瘦兀兀。幽帷梦蓬瀛，尘霏海娥袜。
斑竹笔阁二绝句·其一
作者：黎简
朝代：清
体裁：七言绝句

泪痕千绕古回肠，楚水沄沄落照黄。何人截取湘阴尺，合与离骚写九章。
斑竹笔阁二绝句·其二
作者：黎简
朝代：清
体裁：七言绝句

铿铿伐竹楚山寒，湘水雌龙警不安。古有飘风灵雨迹，动时萧飒到毫端。
斜晖
作者：黎简
朝代：清
体裁：五言律诗

斜晖在江上，忽上万山东。又逼晴天赤，仍分远水红。鸟疑初落木，云急更归风。气候吟边改，衰灯百感中。
断柳
作者：黎简
朝代：清
体裁：五言律诗

江波照断柳，不碍晚天青。此树如含怨，有谁无故情。人间客路远，别后秋风生。往日珠娘髻，今晨畏镜明。
新凉
作者：黎简
朝代：清
体裁：七言律诗

客里为家更出门，花时春梦又秋村。竹梧旧泪啼乌鸟，君子哀吟化鹤猿。题寄可通烧后字，归来应识死前魂。新凉风雨无时候，在日裁衣帖肉温。
新寒寄示内子病中
作者：黎简
朝代：清
体裁：七言律诗

云覆严城江响沙，城头飞叶乱飞鸦。飘零满目凄霜景，哀乐中年答岁华。归时水县号饥雁，卧对寒篱偃病花。未遂罗浮开药市，暂将鸡犬恼邻家。
新水六韵
作者：黎简
朝代：清
体裁：五言排律

新水照人家，溶溶曳落花。兼春急送雨，浮月浅衔沙。湿觉地无病，远愁天有涯。清瑶丈人瓮，初蔓故侯瓜。柳碧明通体，云青瘦一緺。惟应得渔艇，容或到仙槎。
新竹二首·其一
作者：黎简
朝代：清
体裁：七言绝句

昨夜风雷昨夜春，晓来春去日华新。亭亭新竹矜风格，瘦约烟绡似故人。
新竹二首·其二
作者：黎简
朝代：清
体裁：七言绝句

一束萧萧玉五竿，未胜离立未胜看。花梢今夕初弦月，也惜方墀落影寒。
新草
作者：黎简
朝代：清
体裁：五言律诗

新住泛风柔，汍澜一寸抽。天光酥雨暖，日气碧云浮。诗梦惊长别，春心足倦游。何堪极高望，千里到帘钩。
新荷
作者：黎简
朝代：清
体裁：七言律诗

青破苔丝白破烟，柔荑防执女拳然。风摇露定欹还直，天色盆光碧渐圆。水殿卷衣凉怯怯，菱潭初月静娟娟。江南春暮情人梦，若个湾头见小怜。
新雷
作者：黎简
朝代：清
体裁：五言律诗

遥识沧江外，残宵立黑波。新雷动天地，春驭失羲和。村响云低瓦，花流雨送河。朝来看播谷，赤足也青蓑。
新鸟
作者：黎简
朝代：清
体裁：五言律诗

新鸟竞飞花，回风故故斜。巧俱沾水起，愁独望云赊。弱柳翻身怯，青虫仰接誇。丝簧吾法曲，谢汝井桐鸦。
方砚歌
作者：黎简
朝代：清
体裁：古风

云隐好石众妙收，以圆砚摹汉瓦头。一时南士好事者，惊咤精绝舌入喉。樵夫嗜石米老癖，急欲攫之争不得。少焉别有填我贪，方琢玄冰水花碧。周回矩度中渐科，皆冰玉水折流波。夜光酒得秦镜照，类聚不宜乌玦磨。嗟君似我我似石，受命皇天本廉直。他时别君见石友，相对无言亦三益。无言三复座右铭，子也与石吾师承。体方用圆人我平，不夷不惠完身名，贱士不可徒硁硁。
无笔歌戏张粲夫颜贻光
作者：黎简
朝代：清
体裁：古风

二樵先生坐抱膝，胸有好画无好笔。箧中秃豪三万竿，已向人间散名物。去年秋风病花里，今年花残未曾出。严冬典裘佐药鼎，手指棘刺二百日。日来病去呼洗砚，拟卖溪山养清骨。穷居夙痼相如渴，干人私笑杨雄吃。童子反能讥主人，报有其三缺其一。海上青峰青欲飞，压我檐端绿漂拂。江扉不掩海色寒，公然排闼来入室。时序易过兴易尽，忍负湖山空突兀。幸留一枝绝柔小，颇貌春螺上初月。无憀修饰慰残懒，勿笑戆妄惟我发。却惜往时空搦管，不曾黑纸已白发。
无聊
作者：黎简
朝代：清
体裁：五言律诗

细雨花清醒，微风蝶肖翘。香多成雾散，粉嫩觉尘飘。近玩通情性，中年惜暮朝。春光去几日，心迹有无聊。
无语
作者：黎简
朝代：清
体裁：五言律诗

无语宜春暮，含情持弱心。藓浓寒露屧，花落漾风襟。别日多难惜，芳时短莫任。夕乌窥小立，为噪雨痕深。
无辱
作者：黎简
朝代：清
体裁：五言律诗

诗少风云气，道惟麋鹿亲。行藏吾返照，贫病物为春。屋白青毡旧，山青白发新。仙人名忍辱，无辱号何人。
日前泊舟县城下夜中吟望风烟浩然因怀虚舟在五羊时正中伏作诗四首·其一
作者：黎简
朝代：清
体裁：五言律诗

山月隐城墙，城阴野水光。潮依村路转，松极宿云长。葭菼秋将阔，江湖梦太荒。流连得衰老，有愧问行藏。
日前泊舟县城下夜中吟望风烟浩然因怀虚舟在五羊时正中伏作诗四首·其三
作者：黎简
朝代：清
体裁：五言律诗

树老秋意多，中年悲奈何。泪随双管落，隙阅几人过。啼鵙芳菲草，空山窈窕萝。先生且行乐，伤叹付诗歌。
日前泊舟县城下夜中吟望风烟浩然因怀虚舟在五羊时正中伏作诗四首·其二
作者：黎简
朝代：清
体裁：五言律诗

鬑鬑才四十，姓字已专城。僻县将求懒，微官好避名。藤花佛火碧，江雨竹房清。梦我乘飘叶，泠风挹袖行。
日前泊舟县城下夜中吟望风烟浩然因怀虚舟在五羊时正中伏作诗四首·其四
作者：黎简
朝代：清
体裁：五言律诗

文章性命根，身转与名亲。此事为斯世，他时亦古人。劫须风火度，精入窈冥真。怀望江天外，高歌有鬼神。
日日
作者：黎简
朝代：清
体裁：七言绝句

日日江头风水凉，暖堤蝴蝶逐衣香。今宵雨满春江水，春去人间碧渺茫。
日曛
作者：黎简
朝代：清
体裁：五言律诗

林光减日曛，花影澹芸芸。植杖到秋水，遥天高碧云。乱蝉吟不竞，归鹤立无群。羸质时消息，衣波怯縠纹。
早夏泛舟江县赠潘孝廉汉超黄虚舟
作者：黎简
朝代：清
体裁：古风

花上朝见山，山光静如水。入舟出江郭，江水山色里。远碧眼已凉，深青衣似洗。东西阔阴晴，云雨画终始。经春蒙药烟，卧病究物理。物亦生有涯，药非命所止。浩荡接风日，寥廓与心耳。城楼石突兀，江路松逦迤。炯炯鹭畏影，缉缉鱼衔尾。独往匏自系，久别室自迩。平生少壮怀，贫贱二三子。
早寒二首·其一
作者：黎简
朝代：清
体裁：五言律诗

昨夜广衢叶，瓦鸣风雨干。城头想空阔，海色立高寒。灯火将人影，秋毫到竹竿。问君何太瘦，吾亦带围宽。
早寒二首·其二
作者：黎简
朝代：清
体裁：五言律诗

今日起梳沐，忽怜天气佳。碧云照怨别，幽意属梅花。犬吠竹门掩，鹊飞村月斜。题诗秖自媚，诗罢梦还家。
早春
作者：黎简
朝代：清
体裁：七言律诗

花高台榭出人惊，春远云山入海明。絮紧丝柔酣日气，东劳西燕逸风情。芳时薄晚天将雨，乐事中年死半生。向秀注庄还作赋，道心蓬卷苦篁声。
早春卢叶二友人相过
作者：黎简
朝代：清
体裁：七言律诗

卧起晨餐已似昏，天阴藓瓦蚀云痕。力空此室吾无病，梦后西堂客叩门。性命年来交意切，诗歌春浃物情温。为儒望岁资吟咏，布谷新声下水村。
早起书怀
作者：黎简
朝代：清
体裁：七言律诗

七月尚馀三伏热，五更真觉几分秋。月斜树隙横如射，潮满钟声阔似浮。来往谁知隐君子，精严心接古诗流。曹墙屈垒书名姓，更晋花村故小侯。
早起书意
作者：黎简
朝代：清
体裁：七言律诗

初日着林犹未红，露晞如雾上空濛。低云过水重含雨，晨鸟惜花缄叫风。买药惊心钱有子，养疴中岁钓称翁。休思十载交游路，故鬼新知别梦中。
明夜与友人重经墙头竹已而竹下启扉嫣然一顾友感于微波而无所托也戏以赠之
作者：黎简
朝代：清
体裁：七言律诗

高有空云下绿芜，愔愔歌管竹风呼。梁间可要双双燕，城上深妨夜夜乌。生涩柳枝窥少叔，迷离桑叶见罗敷。仙湖秖隔盈盈水，与咏勾留是此湖。
昏鸦
作者：黎简
朝代：清
体裁：五言律诗

昏鸦像游子，晚色动归心。谋食与人饱，托巢惭汝深。霜威先一叶，海气暝孤林。共勉绸缪力，予维愁岁阴。
昔年二首·其一
作者：黎简
朝代：清
体裁：五言律诗

昔年管处士，郢市下帘钩。养目衡霍碧，谈天江汉浮。饥寒泥鸿爪，今古几龙头。君去卢耽鹤，吾归海客鸥。
昔年二首·其二
作者：黎简
朝代：清
体裁：五言律诗

儒门有乞食，卖卜不犹过。头雪关山月，衣尘瀚海波。得还识路马，不斗闭门蜗。壮别吾今老，相思去日多。
昔游近感六首·其一
作者：黎简
朝代：清
体裁：七言律诗

十年远梦在邕州，马退山前坡上楼。野照苍茫阔风色，关云盘郁起边愁。醉乡日月淹秦观，别路莺花送杜秋。万里死生俱寂寞，西征哀泪接南浮。
昔游近感六首·其三
作者：黎简
朝代：清
体裁：七言律诗

西北高楼山色中，六时遥碧画眉供。去人玉泪山阴雪，别日杨花野渡风。只有啼鹃能劝客，不闻鸣鸟尚栽桐。百年甚远宜安乐，长久相思待令终。
昔游近感六首·其二
作者：黎简
朝代：清
体裁：七言律诗

拾遗才调出飘零，贾傅悲哀失老成。云外六千金马地，梦中七十木棉城。谋生行止皆离别，垂死知交倚弟兄。古处已亡吾尚在，后途何以许生平。
昔游近感六首·其五
作者：黎简
朝代：清
体裁：七言律诗

天下古文归北海，岭南时雨号周公。灌园地与林宗洁，偕隐天怜吕范穷。珠海夜遗神蚌月，瀛壖秋壮石鲸风。死生荣落皆离别，七载无心一塞翁。
昔游近感六首·其六
作者：黎简
朝代：清
体裁：七言律诗

何处河沙得众香，吾乡衣食尽芬芳。风波今昔生涯远，冰雪聪明国士凉。吟咏太平惟景物，陶镕天巧合倪王。一身凡百如残梦，黯澹支离不再尝。
昔游近感六首·其四
作者：黎简
朝代：清
体裁：七言律诗

呼鹰台上纵霜翎，九面秋光压洞庭。楚泽风中掀地白，君山云外切天青。能歌郢里馀邹衍，卖卜荆门有管宁。西去东游两孤鹤，中原南海少微星。
春光
作者：黎简
朝代：清
体裁：五言律诗

春光属早寒，云暖亦开山。绿满应蘋渚，青来已竹关。有情欣减病，无事幸成闲。不复随裙屐，烟波独往还。
春夕绝句七首·其一
作者：黎简
朝代：清
体裁：七言绝句

春月沈沈花影多，静如止水沤云莎。才情双艳境幽绝，可但少年无奈何。
春夕绝句七首·其七
作者：黎简
朝代：清
体裁：七言绝句

醒鹊查查夜未央，北窗花影落书床。搴帏侧卧送落月，禁得半衾如抱霜。
春夕绝句七首·其三
作者：黎简
朝代：清
体裁：七言绝句

中年已软先生足，两月未梳中散头。不曾断臂驱云壑，安得支床漫卧游。
春夕绝句七首·其二
作者：黎简
朝代：清
体裁：七言绝句

昼暄风物自为双，紫蝶黄蜂意满腔。独鹤夜归城上月，自嫌有影落春江。